	Prezentul document conține informațiile aprobate referitoare la produs pentru Semglee, cu evidențierea modificărilor aduse de la procedura anterioară care au afectat informațiile referitoare la produs (EMEA/N/0000326578) 

Mai multe informații se pot găsi pe site-ul Agenției Europene pentru Medicamente: https://www.ema.europa.eu/en/medicines/human/epar/Semglee

1. [bookmark: 1._DENUMIREA_COMERCIALĂ_A_MEDICAMENTULUI][bookmark: 2._COMPOZIȚIA_CALITATIVĂ_ŞI_CANTITATIVĂ][bookmark: 3._FORMA_FARMACEUTICĂ][bookmark: 4._DATE_CLINICE][bookmark: 4.1_Indicaţii_terapeutice][bookmark: 4.2_Doze_şi_mod_de_administrare]DENUMIREA COMERCIALĂ A MEDICAMENTULUI

Semglee 100 unităţi/ml soluţie injectabilă în stilou injector (pen) preumplut


2. COMPOZIȚIA CALITATIVĂ ŞI CANTITATIVĂ

Fiecare ml conţine insulină glargin* 100 unităţi (echivalent cu 3,64 mg).
Fiecare stilou injector (pen) conţine 3 ml soluţie injectabilă, echivalent cu 300 unităţi.

* Insulina glargin este produsă prin tehnologia ADN-ului recombinant în Pichia pastoris. 
Pentru lista tuturor excipienţilor, vezi pct. 6.1.


3. FORMA FARMACEUTICĂ

Soluţie injectabilă Soluţie limpede, incoloră.


4. DATE CLINICE

4.1 Indicaţii terapeutice

Tratamentul diabetului zaharat la adulţi, adolescenţi şi copii cu vârsta de 2 ani şi peste.

4.2 Doze şi mod de administrare

Doze
Semglee conţine insulină glargin, un analog al insulinei, şi are durată de acţiune prelungită. Semglee trebuie administrat o dată pe zi, oricând în timpul zilei, însă la aceeasi oră în fiecare zi.

Stiloul injector (pen-ul) preumplut livrează insulină în trepte de 1 unitate, până la doza unică maximă de 80 de unităţi.

Schema de administrare a dozei (doza si momentul administrării) trebuie ajustată în mod individual. La pacienţii cu diabet zaharat de tip 2, Semglee poate fi administrat şi în asociere cu medicamente antidiabetice orale.

Potenţa acestui medicament este exprimată în unităţi. Aceste unităţi sunt valabile exclusiv pentru Semglee şi nu sunt identice cu UI sau unităţile utilizate pentru a exprima potenţa altor analogi de insulină (vezi pct. 5.1).

Grupe speciale de pacienţi 
Pacienţi vârstnici (≥ 65 ani)
La vârstnici, deteriorarea progresivă a funcţiei renale poate duce la o scădere constantă a necesarului de insulină.

Insuficienţă renală
La pacienţii cu insuficienţă renală, necesarul de insulină poate fi diminuat, din cauza metabolizării reduse a insulinei.

Insuficienţă hepatică
La pacienţii cu insuficienţă hepatică, necesarul de insulină poate fi diminuat, din cauza capacităţii reduse de gluconeogeneză şi metabolizării reduse a insulinei.

Copii şi adolescenţi
· Adolescenţi şi copii cu vârsta de 2 ani si peste

Siguranţa si eficacitatea insulinei glargin au fost stabilite la adolescenţi şi copii cu vârsta de 2 ani şi peste (vezi pct. 5.1). Schema de administrare a dozei (doza şi momentul administrării) trebuie ajustată în mod individual.
· Copii cu vârsta sub 2 ani

Siguranţa şi eficacitatea insulinei glargin nu au fost stabilite. Nu sunt disponibile date.

Schimbarea tratamentului de la alte tipuri de insuline la Semglee
Atunci când se trece de la o schemă de tratament care conţine o insulină cu acţiune intermediară sau de lungă durată la o schemă de tratament care conţine Semglee, pot fi necesare modificarea dozei de insulină bazală şi ajustarea tratamentului antidiabetic concomitent (doza şi momentul administrării suplimentare de insuline regular sau analogi de insulină cu acţiune rapidă sau doza de medicamente antidiabetice orale).

Schimbarea tratamentului de la insulină NPH administrată de două ori pe zi la Semglee
Pentru a reduce riscul de hipoglicemie nocturnă sau apărută dimineaţa devreme, pacienţii care schimbă în schema de tratament insulina bazală, de la insulină NPH de două ori pe zi, la Semglee o dată pe zi, trebuie să reducă doza zilnică de insulină bazală cu 20-30% în primele săptămâni de tratament.

Schimbarea tratamentului de la insulină glargin 300 unităţi/ml la Semglee
Semglee şi insulina glargin 300 unităţi/ml nu sunt bioechivalente şi nu sunt direct interschimbabile. Pentru a diminua riscul de hipoglicemie, pacienţii care schimbă în schema de tratament insulina bazală, de la insulină glargin 300 unităţi/ml administrată o dată pe zi, la Semglee administrat o dată pe zi, trebuie să reducă doza cu aproximativ 20%.

În timpul primelor săptămâni, această reducere trebuie compensată, cel puţin parţial, prin creşterea dozei de insulină injectată la ora mesei; după această perioadă, schema de tratament trebuie ajustată în mod individual.

În timpul perioadei de schimbare a tratamentului şi în primele săptămâni după aceasta, se recomandă o monitorizare metabolică strictă.

Odată cu ameliorarea controlului metabolic şi cu creşterea consecutivă a sensibilităţii la insulină, poate deveni necesară o ajustare suplimentară a schemei de administrare a dozelor. De asemenea, ajustarea dozei poate fi necesară, de exemplu, dacă se modifică greutatea corporală, stilul de viaţă al pacientului, orarul administrării insulinei sau dacă survin alte situaţii care cresc susceptibilitatea la hipo-sau hiperglicemie (vezi pct. 4.4).

Pacienţii care necesită doze mari de insulină din cauza prezenţei anticorpilor anti-insulină umană pot să manifeste un răspuns la insulină mai bun cu Semglee.

Mod de administrare
Semglee se administrează pe cale subcutanată.

Semglee nu trebuie administrat intravenos. Durata prelungită de acţiune a Semglee este dependentă de injectarea sa în ţesutul subcutanat. Administrarea intravenoasă a dozei uzuale subcutanate poate determina hipoglicemie severă.

Nu există diferenţe semnificative clinic ale concentraţiei plasmatice a insulinei sau ale valorilor glicemiei după injectarea Semglee în regiunea abdominală, deltoidiană sau a coapsei. În cadrul aceleiaşi regiuni, locurile injectării trebuie alternate de la o injecţie la alta pentru a reduce riscul de lipodistrofie și amiloidoză cutanată (vezi pct. 4.4 și 4.8).

[bookmark: 4.3_Contraindicaţii][bookmark: 4.4_Atenţionări_şi_precauţii_speciale_pe]Semglee nu trebuie amestecat cu nicio altă insulină si nu trebuie diluat. Amestecarea sau diluarea îi pot modifica profilul timp/acţiune, iar amestecarea poate determina precipitare.

Semglee în stilou injector (pen) preumplut este indicat doar pentru injectare subcutanată. Dacă este necesară administrarea printr-o seringă, trebuie utilizat un flacon (vezi pct. 4.4).

Înainte de a utiliza stiloul injector (pen-ul) preumplut, trebuie citite cu atenţie instrucţiunile de utilizare incluse în prospect (vezi pct. 6.6).

4.3 Contraindicaţii

Hipersensibilitate la substanţa activă sau la oricare dintre excipienţii enumeraţi la pct. 6.1.

4.4 Atenţionări şi precauţii speciale pentru utilizare

Trasabilitatea
Pentru a avea sub control trasabilitatea medicamentelor biologice, numele și numărul lotului medicamentului administrat trebuie înregistrate cu atenție.

Atenționări
Semglee nu este insulina de elecție pentru tratamentul cetoacidozei diabetice. În astfel de cazuri, se recomandă insulină regular, administrată intravenos.

În caz de control insuficient al glicemiei sau de tendinţă la episoade hiper- sau hipoglicemice, înainte de a lua în considerare ajustarea dozei, trebuie verificate complianţa pacientului la schema de tratament prescris, locurile de injectare, corectitudinea tehnicii de injectare şi toţi ceilalţi factori relevanţi.

Trecerea unui pacient la un alt tip sau la o altă marcă de insulină trebuie efectuată sub supraveghere medicală strictă. Modificări în ceea ce priveste concentraţia, marca (fabricantul), tipul (regular, NPH, lentă, cu acţiune de lungă durată etc), originea (animală, umană, analog de insulină umană) şi/sau metoda de fabricaţie pot necesita modificări ale dozei.

Hipoglicemie
Momentul apariţiei hipoglicemiei depinde de profilul de acţiune a insulinelor utilizate şi, de aceea, se poate modifica atunci când se schimbă schema de tratament. Datorită aportului de insulină bazală mai prelungit asigurat prin administrarea Semglee, este mai puţin de aşteptat o hipoglicemie nocturnă și mai mult de aşteptat o hipoglicemie apărută dimineaţa devreme.

Se recomandă prudenţă deosebită şi sporirea supravegherii glicemiei la pacienţii la care episoadele hipoglicemice pot avea o relevanţă clinică particulară, cum sunt pacienţii cu stenoză semnificativă a arterelor coronare sau a vaselor cerebrale (risc de complicaţii cardiace sau cerebrale induse de hipoglicemie), precum și la pacienţii cu retinopatie proliferativă, mai ales dacă nu au fost trataţi prin fotocoagulare (risc de amauroză tranzitorie consecutivă hipoglicemiei).

Pacienţii trebuie atenţionaţi despre circumstanţele în care simptomele de avertizare a hipoglicemiei sunt diminuate. Simptomele de avertizare a hipoglicemiei pot fi modificate, pot fi mai puţin evidente sau absente la anumite grupe de risc. Acestea includ pacienţii:
· la care controlul glicemiei este semnificativ ameliorat,
· la care hipoglicemia se dezvoltă treptat,
· vârstnici,
· la care s-a trecut de la insulină animală la insulină umană,
· cu neuropatie vegetativă,
· cu antecedente îndelungate de diabet zaharat,
· cu afecţiuni psihice,
· în tratament concomitent cu anumite alte medicamente (vezi pct. 4.5).

În astfel de situaţii, poate apărea hipoglicemie severă (cu posibilă pierdere a conştienţei), înainte ca pacientul să îşi dea seama că se instalează hipoglicemia.

Efectul prelungit al insulinei glargin administrată subcutanat poate întârzia remiterea hipoglicemiei.

Dacă se observă valori normale sau scăzute ale hemoglobinei glicozilate, trebuie luată în considerare posibilitatea apariţiei episoadelor hipoglicemice recurente (mai ales nocturne), nerecunoscute ca atare.

Complianţa pacientului la schema de administrare a dozelor şi la dietă, administrarea corectă a insulinei si cunoaşterea simptomelor hipoglicemiei sunt esenţiale pentru reducerea riscului de hipoglicemie. Factorii care cresc susceptibilitatea la hipoglicemie necesită o monitorizare deosebit de atentă şi, eventual, ajustarea dozei. Aceştia includ:

· schimbarea regiunii de injectare. Pacienții trebuie instruiți să alterneze continuu locurile de injectare, pentru a reduce riscul de apariție a lipodistrofiei și amiloidozei cutanate. Există un posibil risc de absorbție întârziată a insulinei sau de reglare insuficientă a glicemiei în urma injectării insulinei în locuri unde au apărut aceste reacții. S-a raportat că schimbarea bruscă a locului de injectare cu o zonă neafectată duce la hipoglicemie. Se recomandă monitorizarea glicemiei după schimbarea locului de injectare și se poate avea în vedere ajustarea dozei de medicament antidiabetic.
· ameliorarea sensibilităţii la insulină (de exemplu prin îndepărtarea factorilor de stres),
· activitatea fizică neobişnuită, intensă sau prelungită,
· afecţiunile intercurente (de exemplu vărsături, diaree),
· alimentaţia inadecvată,
· omiterea unor mese,
· consumul de alcool etilic,
· anumite afecţiuni endocrine decompensate (de exemplu în hipotiroidie şi insuficienţă hipofizară anterioară sau corticosuprarenală),
· tratamentul concomitent cu anumite alte medicamente (vezi pct. 4.5).

Afecţiuni intercurente
Afecţiunile intercurente necesită intensificarea supravegherii metabolice. În multe cazuri, sunt indicate determinări ale corpilor cetonici în urină şi adesea este necesară ajustarea dozei de insulină. Necesarul de insulină este adesea crescut. Pacienţii cu diabet zaharat de tip 1 trebuie să continue să consume regulat cel puţin o cantitate mică de glucide, chiar dacă nu pot să mănânce decât puţin sau deloc sau varsă, etc. şi nu trebuie niciodată să renunţe complet la insulină.

Anticorpi anti-insulină
Administrarea insulinei poate determina formare de anticorpi anti-insulină. În cazuri rare, prezenţa acestor anticorpi anti-insulină poate face necesară ajustarea dozei de insulină, pentru a corecta tendinţa la hiper- sau hipoglicemie (vezi pct. 5.1).

Manipularea stiloului injector (pen-ului)
Semglee în stilou injector (pen) preumplut este indicat doar pentru injectare subcutanată. Dacă este necesară administrarea printr-o seringă, trebuie utilizat un flacon (vezi pct. 4.2).

Înainte de a utiliza stiloul injector (pen-ul) Semglee, trebuie citite cu atenţie instrucţiunile de utilizare incluse în prospect.

Stiloul injector (pen-ul) Semglee trebuie utilizat conform recomandărilor din aceste instrucţiuni de utilizare (vezi pct. 6.6).

[bookmark: 4.5_Interacţiuni_cu_alte_medicamente_şi_][bookmark: 4.6_Fertilitatea,_sarcina_şi_alăptarea]Erori de medicaţie
Au fost raportate erori de medicaţie în care alte insuline, în special insuline cu durată de acţiune scurtă, au fost administrate accidental în locul insulinei glargin. Înainte de fiecare injectare, trebuie verificată întotdeauna eticheta insulinei, pentru a evita erorile de medicaţie între insulina glargin şi alte insuline.

Asocierea Semglee cu pioglitazonă
Au fost raportate cazuri de insuficienţă cardiacă atunci când pioglitazona a fost utilizată în asociere cu insulină, în special la pacienţii cu factori de risc pentru dezvoltarea insuficienţei cardiace. Acest lucru trebuie avut în vedere dacă se ia în considerare administrarea în asociere a pioglitazonei şi a insulinei glargin. Dacă este utilizată asocierea, pacienţii trebuie supravegheaţi pentru identificarea de semne şi simptome ale insuficienţei cardiace, creştere în greutate şi edeme. Administrarea pioglitazonei trebuie întreruptă la apariţia oricărei deteriorări a simptomatologiei cardiace.

Excipienţi
Acest medicament conţine mai puţin de 1 mmol (23 mg) sodiu per doză, adică practic ,,nu conţine sodiu”.

4.5 Interacţiuni cu alte medicamente şi alte forme de interacţiune

O serie de substanţe afectează metabolizarea glucozei și pot impune ajustarea dozei de insulină glargin.

Substanţele care pot potenţa efectul de scădere a glicemiei și cresc susceptibilitatea la hipoglicemie includ medicamentele antidiabetice orale, inhibitorii enzimei de conversie a angiotensinei (IECA), disopiramida, fibraţii, fluoxetina, inhibitorii monoaminooxidazei (IMAO), pentoxifilina, propoxifenul, salicilaţii şi sulfonamidele antibacteriene.

Substanţele care pot reduce efectul de scădere a glicemiei includ glucocorticoizii, danazolul, diazoxidul, diureticele, glucagonul, izoniazida, estrogenii şi progestativele, derivaţii de fenotiazină, somatropina, medicamentele simpatomimetice (de exemplu adrenalina [epinefrina ], salbutamolul, terbutalina), hormonii tiroidieni, medicamentele antipsihotice atipice (de exemplu clozapina si olanzapina) și inhibitorii de protează.

Blocantele beta-adrenergice, clonidina, sărurile de litiu sau alcoolul etilic pot fie să potenţeze, fie să diminueze efectul insulinei de scădere a glicemiei. Pentamidina poate determina hipoglicemie, care uneori poate fi urmată de hiperglicemie.

În plus, sub influenţa medicamentelor simpatolitice, cum sunt blocantele beta-adrenergice, clonidina, guanetidina şi rezerpina, semnele reacţiei adrenergice compensatorii pot fi reduse sau absente.

4.6 Fertilitatea, sarcina şi alăptarea

Sarcina
Pentru insulina glargin nu sunt disponibile date clinice din studii controlate privind utilizarea sa la femeile gravide. Conform unui număr mare de date privind femeile gravide (peste 1 000 de rezultate obţinute din sarcini) nu s-au evidenţiat efecte adverse asupra sarcinii specifice insulinei glargin şi nici efecte malformative sau efecte toxice feto/neo-natale induse de insulina glargin. Datele obţinute la animale nu au evidenţiat efecte toxice asupra funcţiei de reproducere.

Utilizarea insulinei glargin poate fi luată în considerare în timpul sarcinii, dacă este necesar din punct de vedere clinic.

[bookmark: 4.7_Efecte_asupra_capacităţii_de_a_condu][bookmark: 4.8_Reacţii_adverse]Este esenţial pentru pacientele cu diabet zaharat pre-existent sau gestaţional să menţină un control metabolic bun în timpul sarcinii, pentru a preveni efectele adverse asociate hiperglicemiei. Necesarul de insulină poate să scadă în primul trimestru și, în general, este crescut în trimestrele doi și trei.

Imediat după naştere, necesarul de insulină scade rapid (risc crescut de hipoglicemie). Este esenţială monitorizarea atentă a controlului glicemic.

Alăptarea
Nu se cunoaşte dacă insulina glargin se excretă în laptele uman. Nu se anticipează apariţia de efecte metabolice ale insulinei glargin ingerate asupra nou-născuţilor/sugarilor alăptaţi, deoarece insulina glargin sub formă de peptidă este digerată în aminoacizi la nivelul tractului gastro-intestinal uman. Femeile care alăptează pot necesita ajustarea dozei de insulină și a dietei.

Fertilitatea
Studiile la animale nu au evidenţiat efecte dăunătoare directe privind fertilitatea.

4.7 Efecte asupra capacităţii de a conduce vehicule şi de a folosi utilaje

Capacitatea de concentrare și de reacţie a pacientului poate fi afectată din cauza hipoglicemiei, hiperglicemiei sau, de exemplu, din cauza tulburărilor de vedere. Aceasta poate constitui un risc în situaţiile în care aceste capacităţi au o importanţă deosebită (de exemplu conducerea unui vehicul sau folosirea utilajelor).

Pacienţii trebuie atenţionaţi să-şi ia toate măsurile de precauţie pentru a evita hipoglicemia în timp ce conduc vehicule. Acest aspect este important îndeosebi pentru pacienţii la care simptomele de avertizare a hipoglicemiei sunt reduse sau absente sau care au episoade frecvente de hipoglicemie.
Trebuie evaluat dacă în aceste situaţii sunt recomandabile conducerea de vehicule sau folosirea de utilaje.

4.8 Reacţii adverse

Rezumatul profilului de siguranţă
Hipoglicemia (foarte frecventă), în general cea mai frecventă reacţie adversă la tratamentul cu insulină, poate să apară dacă doza de insulină este prea mare în raport cu necesarul de insulină (vezi pct. 4.4).

Lista tabelară a reacţiilor adverse
Următoarele reacţii adverse asociate, provenite din studiile clinice, sunt enumerate mai jos pe aparate, sisteme si organe, în ordinea descrescătoare a incidenţei (foarte frecvente: ≥ 1/10; frecvente: ≥ 1/100 şi < 1/10; mai puţin frecvente: ≥ 1/1 000 si < 1/100; rare: ≥ 1/10 000 si < 1/1 000; foarte rare: < 1/10 000; cu frecvenţă necunoscută: care nu poate fi estimată din datele disponibile).

În cadrul fiecărei grupe de frecvenţă, reacţiile adverse sunt prezentate în ordinea descrescătoare a gravităţii.


	Baza de date MedDRA pe aparate, sisteme şi
organe
	Foarte
frecvente
	Frecvente
	Mai puţin frecvente
	Rare
	Foarte rare
	Cu frecvență necunoscută

	Tulburări ale
sistemului imunitar
	
	
	
	Reacţii alergice
	
	

	Tulburări metabolice şi
de nutriţie
	Hipoglicemie
	
	
	
	
	

	Tulburări ale sistemului
nervos
	
	
	
	
	Disgeuzie
	

	Tulburări oculare
	
	
	
	Tulburări de vedere

Retinopatie
	
	

	Afecţiuni cutanate şi ale ţesutului
subcutanat
	
	Lipohipertrofie
	Lipoatrofie
	
	
	Amiloidoză cutanată

	Tulburări musculo-scheletice şi ale ţesutului
conjunctiv
	
	
	
	
	Mialgii
	

	Tulburări generale şi la nivelul locului de
administrare
	
	Reacţii la locul injectării
	
	Edem
	
	



Descrierea reacţiilor adverse selectate

Tulburări metabolice şi de nutriţie
Episoadele severe de hipoglicemie, mai ales dacă sunt recurente, pot determina leziuni neurologice. Episoadele hipoglicemice prelungite sau severe pot pune viaţa în pericol.

La mulţi pacienţi, semnele şi simptomele neuroglicopeniei sunt precedate de semne ale reacţiei adrenergice compensatorii. În general, cu cât scăderea glicemiei este mai mare şi mai rapidă, cu atât reacţia compensatorie și simptomele ei sunt mai intense (vezi pct. 4.4).

Tulburări ale sistemului imunitar
Reacţiile alergice de tip imediat la insulină sunt rare. Astfel de reacţii la insulină (inclusiv insulină glargin) sau la excipienţi pot fi asociate, de exemplu, cu reacţii cutanate generalizate, angioedem, bronhospasm, hipotensiune arterială şi şoc și pot pune viaţa în pericol.

Tulburări oculare
Modificarea marcată a controlului glicemic poate determina tulburări de vedere temporare, din cauza alterării temporare a turgescenţei şi a indicelui de refracţie a cristalinului.
Ameliorarea de durată a controlului glicemic scade riscul progresiei retinopatiei diabetice. Cu toate acestea, intensificarea tratamentului cu insulină, cu ameliorarea bruscă a controlului glicemic poate fi asociată cu agravarea temporară a retinopatiei diabetice. La pacienţii cu retinopatie proliferativă, îndeosebi dacă nu este tratată prin fotocoagulare, episoadele hipoglicemice severe pot determina amauroză tranzitorie.

[bookmark: 4.9_Supradozaj][bookmark: 5._PROPRIETĂŢI_FARMACOLOGICE][bookmark: 5.1_Proprietăţi_farmacodinamice]Afecţiuni cutanate si ale ţesutului subcutanat
La locul injectării pot să apară lipodistrofie și amiloidoză cutanată, care pot întârzia absorbţia insulinei. Alternarea continuă a locurilor de injectare din cadrul unei anumite regiuni de injectare poate contribui la reducerea sau prevenirea acestor reacţii (vezi pct. 4.4).

Tulburări generale şi la nivelul locului de administrare
Reacţiile la locul injectării includ eritem, durere, prurit, urticarie, tumefiere sau inflamaţie. Cele mai multe reacţii minore la insuline la nivelul locului de injectare se remit, de obicei, în decurs de câteva zile până la câteva săptămâni.

Rar, insulina poate determina retenţie de sodiu şi edeme, în special atunci când controlul metabolic inadecvat anterior este ameliorat prin tratament intensificat cu insulină.

Copii şi adolescenţi
În general, profilul de siguranţă la copii şi adolescenţi (cu vârsta ≤18 ani) este similar cu cel al adulţilor.

Raportările de reacţii adverse din supravegherea după punerea pe piaţă au inclus relativ mai frecvent reacţii la locul injectării (durere la locul injectării, reacţie la locul injectării) și reacţii cutanate (erupţie cutanată, urticarie) la copii şi adolescenţi (cu vârsta ≤18 ani), comparativ cu adulţii.

Nu sunt disponibile date din studii clinice privind siguranţa la copii cu vârsta sub 2 ani. 

Raportarea reacţiilor adverse suspectate
Raportarea reacţiilor adverse suspectate după autorizarea medicamentului este importantă. Acest lucru permite monitorizarea continuă a raportului beneficiu/risc al medicamentului. Profesioniştii din domeniul sănătăţii sunt rugaţi să raporteze orice reacţii adverse suspectate prin intermediul sistemului naţional de raportare, aşa cum este menţionat în Anexa V.

4.9 Supradozaj

Simptomatologie
Supradozajul insulinei poate determina hipoglicemie severă, uneori de lungă durată şi care pune în pericol viaţa.

Abordare terapeutică
Episoadele uşoare de hipoglicemie pot fi tratate, de obicei, prin administrarea orală de glucide. Pot fi necesare ajustări ale dozei medicamentului, dietei sau activităţii fizice.

Episoadele mai severe, cu comă, convulsii sau tulburări neurologice pot fi tratate prin administrare de glucagon intramuscular/subcutanat sau de soluţie concentrată de glucoză intravenos. Pot fi necesare aportul susţinut de glucide şi ţinerea sub observaţie a pacientului, deoarece hipoglicemia poate să reapară după o ameliorare clinică aparentă.


5. PROPRIETĂŢI FARMACOLOGICE

5.1 Proprietăţi farmacodinamice
Grupa farmacoterapeutică: medicamente utilizate în diabetul zaharat, insuline şi analogi injectabili, cu acţiune de lungă durată. Cod ATC: A10AE04.

Semglee este un medicament biosimilar. Informaţii detaliate sunt disponibile pe site-ul Agenţiei Europene pentru Medicamente http://www.ema.europa.eu.

Mecanism de acţiune
Insulina glargin este un analog de insulină umană conceput pentru a avea solubilitate mică la pH neutru. Este complet solubilă la pH-ul acid al soluţiei injectabile de Semglee (pH 4). După injectarea în ţesutul subcutanat, soluţia acidă este neutralizată, ducând la formarea de microprecipitate, din care mici cantităţi de insulină glargin sunt eliberate continuu, asigurând o curbă concentraţie/timp aplatizată, fără vârfuri, previzibilă şi o durată prelungită de acţiune.

Insulina glargin este metabolizată în 2 metaboliţi activi, M1 şi M2 (vezi pct. 5.2).

Legarea de receptorul pentru insulină: studiile in vitro arată că afinitatea insulinei glargin şi a metaboliţilor săi, M1 si M2, pentru receptorul uman pentru insulină este similară cu cea a insulinei umane.

Legarea de receptorul pentru IGF-1: afinitatea insulinei glargin pentru receptorul uman pentru IGF-1 este de aproximativ 5 până la 8 ori mai mare decât cea a insulinei umane (dar aproximativ de 70 până la 80 de ori mai mică decât cea a IGF-1), în timp ce M1 și M2 se leagă de receptorul IGF-1 cu o afinitate uşor mai redusă, comparativ cu insulina umană.

Concentraţia totală a insulinei cu efect terapeutic (insulina glargin şi metaboliţii săi), determinată la pacienţii cu diabet zaharat de tip 1, a fost mult mai mică decât cea necesară pentru a ocupa receptorul IGF-1 la jumătate din potenţialul maxim şi pentru a activa consecutiv calea mitogen-proliferativă iniţiată de receptorul IGF-1. Concentraţiile fiziologice ale IGF-1 endogen pot activa calea mitogen-proliferativă; cu toate acestea, concentraţiile cu efect terapeutic determinate în timpul tratamentului cu insulină, inclusiv în tratamentul cu insulină glargin, sunt considerabil mai mici decât concentraţiile cu efect farmacologic necesare pentru a activa calea IGF-1.

Acţiunea principală a insulinei, inclusiv a insulinei glargin, este reglarea metabolismului glucozei. Insulina si analogii ei scad glicemia prin stimularea captării periferice a glucozei, mai ales de către muşchii scheletici şi ţesutul adipos şi prin inhibarea glucogenezei hepatice. Insulina inhibă lipoliza în adipocite, inhibă proteoliza şi stimulează sinteza proteică.

În studiile de farmacologie clinică, s-a demonstrat că insulina glargin şi insulina umană injectate intravenos sunt echipotente la aceleaşi doze. Similar tuturor insulinelor, activitatea fizică precum şi alţi factori pot influenţa profilul de acţiune în funcţie de timp al insulinei glargin.

În studiile care utilizează tehnica „clampului” euglicemic, efectuate la voluntari sănătoşi sau la pacienţi cu diabet zaharat de tip 1, acţiunea insulinei glargin injectate subcutanat a debutat mai târziu comparativ cu insulina umană NPH, profilul efectului său a fost mai aplatizat și fără vârfuri, iar durata efectului a fost prelungită.

Următorul grafic arată rezultatele unui studiu efectuat la pacienţi:


Profilul activităţii la pacienţi cu diabet zaharat de tip 1

[image: ]
* reprezintă cantitatea de glucoză perfuzată pentru a menţine glicemia constantă (valori medii la fiecare oră)

Durata mai lungă de acţiune a insulinei glargin administrată pe cale subcutanată este legată direct de viteza mai lentă a absorbţiei sale şi justifică administrarea unei singure doze zilnice. Profilul de acţiune al insulinei si al analogilor săi, cum este insulina glargin, poate varia considerabil inter- și intraindividual.

Într-un studiu clinic, simptomele de hipoglicemie sau răspunsurile hormonale compensatorii au fost similare după administrarea intravenoasă de insulină glargin şi insulină umană, atât la voluntari sănătoşi cât şi la pacienţi cu diabet zaharat de tip 1.

În cadrul studiilor clinice, apariţia anticorpilor care reacţionează încrucişat cu insulina umană şi insulina glargin a fost observată cu aceeasi frecvenţă în ambele grupuri de tratament, cu insulină NPH şi cu insulină glargin.

Efectele insulinei glargin (o dată pe zi) în retinopatia diabetică au fost evaluate într-un studiu clinic deschis, controlat cu insulină NPH (administrată de două ori pe zi), cu durata de 5 ani, la 1024 de pacienţi cu diabet zaharat de tip 2, la care progresia retinopatiei cu 3 sau mai multe trepte pe scala ETDRS (Early Treatment Diabetic Retinopathy Study) a fost investigată prin fotografia fundului de ochi. Nu s-au observat diferenţe semnificative în ceea ce priveste progresia retinopatiei diabetice, atunci când insulina glargin a fost comparată cu insulina NPH.

Studiul ORIGIN (Outcome Reduction with Initial Glargine INtervention) a fost un studiu multicentric, randomizat, cu model factorial 2×2, care a inclus 12537 de participanţi cu risc cardiovascular crescut (CV), cu valoarea glicemiei în condiţii de repaus alimentar modificată sau cu toleranţa alterată la glucoză (12% din participanţi) sau cu diabet zaharat de tip 2 trataţi cu ≤1 medicament antidiabetic oral (88% din participanţi). Participanţii au fost randomizaţi (1:1) pentru a li se administra insulină glargin (n=6264), titrată astfel încât să se atingă valori ale glicemiei în condiţii de repaus alimentar (FPG) ≤ 95 mg/dl (5,3 mM), sau îngrijire standard (n=6273).

Primul criteriu principal compus de evaluare a eficacităţii a fost perioada de timp până la prima apariţie a decesului de cauză CV, infarctului miocardic (IM) non-letal sau a accidentului vascular cerebral non-letal, iar cel de-al doilea criteriu principal compus de evaluare a eficacităţii a fost perioada de timp până la prima apariţie a oricăruia dintre evenimentele primului criteriu principal compus sau până la procedura de revascularizare (coronariană, carotidiană sau periferică) sau până la spitalizare pentru insuficienţă cardiacă.

Criteriile finale secundare de evaluare au inclus mortalitatea de orice cauză si un criteriu compus referitor la complicaţiile microvasculare.

Insulina glargin nu a modificat riscul relativ de afecţiune CV şi mortalitate CV, comparativ cu îngrijirea standard. Nu au existat diferenţe între insulina glargin şi îngrijirea standard în ceea ce privește cele două criterii principale compuse; oricare dintre evenimentele componente ale acestor criterii; mortalitatea de orice cauză; sau criteriul compus referitor la complicaţiile microvasculare.

Doza medie de insulină glargin la sfârşitul studiului a fost de 0,42 U/kg. La momentul iniţial, participanţii au avut o valoare mediană a HbA1c de 6,4%, iar valorile mediane ale HbA1c în timpul tratamentului au fost cuprinse între 5,9% si 6,4% în grupul de tratament cu insulină glargin şi între 6,2% si 6,6% în grupul cu îngrijire standard, pe toată durata perioadei de urmărire.

Frecvenţele hipoglicemiei severe (participanţi afectaţi pe 100 participant-ani expunere) au fost de 1,05 în grupul de tratament cu insulină glargin și de 0,30 în grupul cu îngrijire standard, iar frecvenţele hipoglicemiei non-severe confirmate au fost de 7,71 în grupul de tratament cu insulină glargin şi de 2,44 în grupul cu îngrijire standard. Pe parcursul acestui studiu cu durata de 6 ani, 42% din participanţii incluşi în grupul de tratament cu insulină glargin nu au prezentat niciun episod de hipoglicemie.

La ultima vizită din timpul tratamentului, în grupul de tratament cu insulină glargin s-a evidenţiat o creştere medie a greutăţii corporale cu 1,4 kg faţă de momentul iniţial, iar în grupul cu îngrijire standard o scădere medie cu 0,8 kg.

Copii şi adolescenţi
Într-un studiu clinic controlat, randomizat, pacienţii copii şi adolescenţi (cu vârsta cuprinsă între 6 şi 15 ani) cu diabet zaharat de tip 1 (n=349) au fost trataţi timp de 28 de săptămâni cu insulinoterapie în regim bazal-bolus, în care insulina umană regular a fost utilizată înainte de fiecare masă. Insulina glargin a fost administrată o dată pe zi seara la culcare şi insulina umană NPH a fost administrată o dată sau de două ori pe zi. Efecte similare asupra hemoglobinei glicozilate şi incidenţei hipoglicemiei simptomatice au fost observate în ambele grupuri de tratament; cu toate acestea, glicemia în condiţii de repaus alimentar a scăzut mai mult faţă de momentul iniţial în grupul tratat cu insulină glargin, comparativ cu grupul tratat cu insulină NPH.

De asemenea, hipoglicemia severă a apărut în mai mică măsură în grupul tratat cu insulină glargin. O sută patruzeci și trei dintre pacienţii trataţi cu insulină glargin în acest studiu, au continuat tratamentul cu insulină glargin într-un studiu de extensie necontrolat, cu o durată medie de urmărire de 2 ani. Nu au fost observate noi semnale de siguranţă în timpul acestui tratament prelungit cu insulină glargin.

De asemenea, a fost efectuat un studiu clinic încrucişat, care a comparat insulină glargin plus insulină lispro cu insulină NPH plus insulină umană regular (fiecare tratament administrat timp de 16 săptămâni, în ordine aleatorie) la 26 adolescenţi cu diabet zaharat de tip 1 şi cu vârste cuprinse între 12 şi 18 ani. Similar studiului la copii şi adolescenţi descris mai sus, reducerea glicemiei în condiţii de repaus alimentar faţă de valoarea iniţială a fost mai mare în grupul tratat cu insulină glargin, comparativ cu grupul tratat cu insulină NPH.

Modificările HbA1c faţă de valorile iniţiale au fost similare între grupurile de tratament; cu toate acestea, valorile glicemiei înregistrate în timpul nopţii au fost semnificativ mai mari în grupul tratat cu insulină glargin/lispro, comparativ cu grupul tratat cu insulină NPH/regular, cu o limită inferioară medie de 5,4 mmoli, faţă de 4,1 mmoli. În mod corespunzător, incidenţa hipoglicemiei nocturne a fost de 32% în grupul tratat cu insulină glargin/lispro, comparativ cu 52% în grupul tratat cu insulină NPH/regular.

Un studiu clinic, cu grupuri paralele, cu durata de 24 de săptămâni, a fost efectuat la 125 de copii cu diabet zaharat de tip 1, cu vârsta cuprinsă între 2 şi 6 ani, pentru a compara insulina glargin administrată o dată pe zi, dimineaţa, cu insulina NPH administrată o dată sau de două ori pe zi, ca insulină bazală. La ambele grupuri, s-a administrat insulină în bolus înainte de mese.

[bookmark: 5.2_Proprietăţi_farmacocinetice][bookmark: 5.3_Date_preclinice_de_siguranţă][bookmark: 6._PROPRIETĂŢI_FARMACEUTICE][bookmark: 6.1_Lista_excipienţilor]În toate cazurile de hipoglicemie nu a fost atins obiectivul principal de demonstrare a non-inferiorităţii insulinei glargin faţă de insulina NPH și a existat o tendinţă de crestere a evenimentelor hipoglicemice în cazul insulinei glargin [insulină glargin/ insulină NPH = 1,18 (IÎ 95%: 0,97-1,44)].

Valorile hemoglobinei glicozilate şi ale glicemiei au fost comparabile în ambele grupuri de tratament. În acest studiu, nu s-au observat date noi privind siguranţa.

5.2 Proprietăţi farmacocinetice

La subiecţii sănătoşi şi la pacienţii diabetici, analizarea concentraţiilor plasmatice ale insulinei a arătat o absorbţie mai lentă şi mult mai prelungită şi a demonstrat lipsa vârfurilor după injectarea subcutanată de insulină glargin, comparativ cu insulina umană NPH. Concentraţiile au fost astfel concordante cu profilul de activitate farmacodinamică în funcţie de timp al insulinei glargin. Graficul de mai sus arată profilurile de activitate în funcţie de timp pentru insulina glargin și insulina NPH.

Insulina glargin injectată zilnic o dată pe zi realizează concentraţiile la starea de echilibru în 2-4 zile de la administrarea primei doze.

După administrarea intravenoasă, timpul de înjumătăţire plasmatică prin eliminare al insulinei glargin a fost comparabil cu cel al insulinei umane.

După injectarea subcutanată de Semglee la pacienţi cu diabet zaharat, insulina glargin este metabolizată rapid la capătul carboxi-terminal al lanţului Beta, cu formarea a doi metaboliţi activi M1 (21A-Gli-insulină) şi M2 (21A-Gli-des-30B-Thr-insulină). În plasmă, principalul compus circulant este metabolitul M1. Expunerea la M1 creşte cu doza de insulină glargin administrată.

Rezultatele de farmacocinetică şi farmacodinamică arată că efectul injectării subcutanate de insulină glargin se bazează, în principal, pe expunerea la M1. Insulina glargin şi metabolitul M2 nu au fost detectabili la marea majoritate a subiecţilor, iar atunci când erau detectabili, concentraţia acestora a fost independentă de doza de insulină glargin administrată.

În studiile clinice, analizele pe subgrupuri populaţionale selecţionate pe criterii de vârstă şi sex nu au indicat nicio diferenţă privind siguranţa şi eficacitatea tratamentului cu insulină glargin, faţă de întreaga populaţie de studiu.

Copii si adolescenţi
Farmacocinetica la copii cu vârsta de la 2 până la sub 6 ani, cu diabet zaharat de tip 1, a fost evaluată într-un studiu clinic (vezi pct. 5.1). La copiii trataţi cu insulină glargin, au fost determinate valorile minime ale concentraţiei plasmatice a insulinei glargin şi a principalilor săi metaboliţi M1 şi M2, care au arătat curbe ale concentraţiei plasmatice similare cu cele observate la adulţi şi nu au evidenţiat dovezi cu privire la acumularea insulinei glargin sau a metaboliţilor acesteia în cazul administrării cronice.

5.3 Date preclinice de siguranţă

Datele non-clinice nu au evidenţiat niciun risc special pentru om pe baza studiilor convenţionale farmacologice privind evaluarea siguranţei, toxicitatea după doze repetate, genotoxicitatea, carcinogenitatea, toxicitatea asupra funcţiei de reproducere.


6. PROPRIETĂŢI FARMACEUTICE

6.1 Lista excipienţilor

Clorură de zinc 
Metacrezol 
Glicerol
Acid clorhidric (pentru ajustarea pH-ului) E507
[bookmark: 6.2_Incompatibilităţi][bookmark: 6.3_Perioada_de_valabilitate][bookmark: 6.4_Precauţii_speciale_pentru_păstrare][bookmark: 6.5_Natura_şi_conţinutul_ambalajului][bookmark: 6.6_Precauţii_speciale_privind_eliminare]Hidroxid de sodiu (pentru ajustarea pH-ului) E524 
Apă pentru preparate injectabile

6.2 Incompatibilităţi

Acest medicament nu trebuie amestecat cu niciun alt medicament.

6.3 Perioada de valabilitate

3 ani.

Perioada de valabilitate după prima utilizare a stiloului injector (pen-ului)

Medicamentul poate fi păstrat maxim 4 săptămâni la temperaturi care nu depăşesc 25°C şi la distanţă de căldură sau lumină directă. Stilourile injectoare (pen-urile) în curs de utilizare nu trebuie păstrate la frigider.

Capacul stiloului injector (pen-ului) trebuie pus la loc pe stilou după fiecare injecţie pentru a-l proteja de lumină.

6.4 Precauţii speciale pentru păstrare

Stilourile injectoare (pen-urile) neutilizate

A se păstra la frigider (2°C-8°C).
A nu se congela şi a nu se pune lângă pereţii congelatorului sau lângă pachetul cu lichid de congelare din lada frigorifică.
A se ţine stiloul injector (pen-ul) preumplut în cutie pentru a fi protejat de lumină. 

Stilourile injectoare (pen-urile) în curs de utilizare

Pentru condiţiile de păstrare a medicamentului după prima deschidere, vezi pct. 6.3.

6.5 Natura şi conţinutul ambalajului

Cartuş din sticlă incoloră de tip I, prevăzut cu piston (din cauciuc bromobutilic), etanşat cu garnituri căptuşite (din aluminiu), cu dop (din cauciuc laminat din poliizopren si bromobutil). Cartuşul este asamblat într-un stilou injector (pen) de unică folosinţă.

Fiecare stilou injector (pen) conţine 3 ml de soluţie.

Cutii cu 1, 3, 5 şi 10 și ambalaje multiple conținând 10 (2 cutii cu 5) stilouri injectoare (pen-uri). Este posibil ca nu toate mărimile de ambalaj să fie comercializate.

Acele nu sunt incluse în ambalaj.

6.6 Precauţii speciale privind eliminarea reziduurilor şi alte instrucţiuni de manipulare

Înainte de prima utilizare, stiloul injector (pen-ul) trebuie ţinut la temperatura camerei timp de 1 până la 2 ore.

Inspectaţi cartuşul înainte de utilizare. Trebuie utilizat numai dacă soluţia este limpede, incoloră, fără particule solide vizibile şi cu consistenţă asemănătoare apei. Deoarece Semglee este o soluţie, nu necesită agitare înaintea utilizării.

Semglee nu trebuie amestecat cu nicio altă insulină şi nu trebuie diluat. Amestecarea sau diluarea îi pot modifica profilul timp/acţiune, iar amestecarea poate determina precipitare.

Stilourile injectoare (pen-urile) goale nu trebuie niciodată reutilizate şi trebuie aruncate în mod adecvat.

[bookmark: 7._DEŢINĂTORUL_AUTORIZAŢIEI_DE_PUNERE_PE][bookmark: 8._NUMĂRUL(ELE)_AUTORIZAŢIEI_DE_PUNERE_P][bookmark: 9._DATA_PRIMEI_AUTORIZĂRI_SAU_A_REÎNNOIR][bookmark: 10._DATA_REVIZUIRII_TEXTULUI]Pentru a preveni eventuala transmitere a unor boli, fiecare stilou injector (pen) trebuie utilizat numai de către un singur pacient.

Întotdeauna trebuie verificată eticheta insulinei, înaintea fiecărei injectări, pentru a evita erorile de medicaţie între insulina glargin și alte insuline (vezi pct. 4.4).

Semglee în stilou injector (pen) preumplut este indicat doar pentru injectare subcutanată. Dacă este necesară administrarea printr-o seringă, trebuie utilizat un flacon (vezi pct. 4.2 și 4.4).

Înainte de utilizarea stiloului injector (pen-ului) preumplut Semglee trebuie citite cu atenţie instrucţiunile de utilizare incluse în prospect.

Dimensiunile de ace compatibile cu acest stilou injector (pen) sunt:
-	31G, 5 mm,
-	32G, 4-6 mm,
-	34G, 4 mm.


7. DEŢINĂTORUL AUTORIZAŢIEI DE PUNERE PE PIAŢĂ

Biosimilar Collaborations Ireland Limited 
Unit 35/36 Grange Parade,
Baldoyle Industrial Estate, 
Dublin 13 DUBLIN
Irlanda D13 R20R


8. NUMĂRUL(ELE) AUTORIZAŢIEI DE PUNERE PE PIAŢĂ

EU/1/18/1270/001 
EU/1/18/1270/002 
EU/1/18/1270/003 
EU/1/18/1270/004 
EU/1/18/1270/005


9. DATA PRIMEI AUTORIZĂRI SAU A REÎNNOIRII AUTORIZAŢIEI

Data primei autorizări: 23 martie 2018
Data ultimei reînnoiri a autorizaţiei: 15 februarie 2023


10. DATA REVIZUIRII TEXTULUI

Informaţii detaliate privind acest medicament sunt disponibile pe site-ul Agenţiei Europene pentru Medicamente http://www.ema.europa.eu.

ANEXA II

A. FABRICANTUL SUBSTANȚEI BIOLOGIC ACTIVE ȘI FABRICANTUL (FABRICANȚII) RESPONSABIL(I) PENTRU ELIBERAREA SERIEI

B. CONDIȚII SAU RESTRICȚII PRIVIND FURNIZAREA ȘI UTILIZAREA

C. ALTE CONDIȚII ȘI CERINȚE ALE AUTORIZAȚIEI DE PUNERE PE PIAȚĂ

D. CONDIȚII SAU RESTRICȚII PRIVIND UTILIZAREA SIGURĂ ȘI EFICACE A MEDICAMENTULUI

A. [bookmark: A._FABRICANTUL_SUBSTANȚEI_BIOLOGIC_ACTIV][bookmark: B._CONDIȚII_SAU_RESTRICȚII_PRIVIND_FURNI][bookmark: C._ALTE_CONDIȚII_ȘI_CERINȚE_ALE_AUTORIZA][bookmark: D._CONDIȚII_SAU_RESTRICȚII_CU_PRIVIRE_LA]FABRICANTUL SUBSTANȚEI BIOLOGIC ACTIVE ȘI FABRICANTUL(FABRICANȚII) RESPONSABIL(I) PENTRU ELIBERAREA SERIEI

Numele și adresa fabricantului(fabricanților) substanței(lor) biologic active

Biocon Sdn. Bhd.
No.1, Jalan Bioteknologi 1, 
Kawasan Perindustrian SiLC, 
79200 Iskandar Puteri,
Johor, MALAEZIA

Numele și adresa fabricantului(fabricanților) responsabil(i) pentru eliberarea seriei

Biosimilar Collaborations Ireland Limited
Block B, The Crescent Building,
Santry Demesne Dublin
D09 C6X8 
Irlanda

Prospectul tipărit al medicamentului trebuie să menționeze numele și adresa fabricantului responsabil pentru eliberarea seriei respective.


B. CONDIȚII SAU RESTRICȚII PRIVIND FURNIZAREA ȘI UTILIZAREA

Medicament eliberat pe bază de prescripţie medicală.


C. ALTE CONDIȚII ȘI CERINȚE ALE AUTORIZAȚIEI DE PUNERE PE PIAȚĂ

· Rapoartele periodice actualizate privind siguranța

Cerințele pentru depunerea rapoartelor periodice actualizate privind siguranța pentru acest medicament sunt prezentate în lista de date de referință și frecvențe de transmitere la nivelul Uniunii (lista EURD), menționată la articolul 107c alineatul (7) din Directiva 2001/83/CE și orice actualizări ulterioare ale acesteia publicată pe portalul web european privind medicamentele.


D. CONDIȚII SAU RESTRICȚII CU PRIVIRE LA UTILIZAREA SIGURĂ ȘI EFICACE A MEDICAMENTULUI

· Planul de management al riscului (PMR)

DAPP se angajează să efectueze activitățile și intervențiile de farmacovigilență necesare detaliate în PMR-ul aprobat și prezentat în modulul 1.8.2 al autorizației de punere pe piață și orice actualizări ulterioare aprobate ale PMR-ului.

O versiune actualizată a PMR trebuie depusă:
· la cererea Agenției Europene pentru Medicamente;
· la modificarea sistemului de management al riscului, în special ca urmare a primirii de informații noi care pot duce la o schimbare semnificativă a raportului beneficiu/risc sau ca urmare a atingerii unui obiectiv important (de farmacovigilență sau de reducere la minimum a riscului).

ANEXA III

ETICHETAREA ȘI PROSPECTUL

A. [bookmark: A._ETICHETAREA]ETICHETAREA

1.	DENUMIREA COMERCIALĂ A MEDICAMENTULUI
INFORMAȚII CARE TREBUIE SĂ APARĂ PE AMBALAJUL SECUNDAR

CUTIE DE CARTON EXTERIOARĂ – Cutii cu 1, 3, 5 și 10



Semglee 100 unităţi/ml soluţie injectabilă în stilou injector (pen) preumplut 
insulină glargin

2.	DECLARAREA SUBSTANŢEI (SUBSTANŢELOR) ACTIVE


1 ml conţine insulină glargin 100 unităţi (3,64 mg)

3.	LISTA EXCIPIENŢILOR


Excipienţi: clorură de zinc, metacrezol, glicerol, acid clorhidric şi hidroxid de sodiu (pentru ajustarea pH-ului), apă pentru preparate injectabile. Vezi prospectul pentru informații suplimentare.

4.	FORMA FARMACEUTICĂ ŞI CONŢINUTUL


Soluţie injectabilă
1 stilou injector (pen) a 3 ml
3 stilouri injectoare (pen-uri) a câte 3 ml 
5 stilouri injectoare (pen-uri) a câte 3 ml 
10 stilouri injectoare (pen-uri) a câte 3 ml

5.	MODUL ŞI CALEA (CĂILE) DE ADMINISTRARE


A se citi prospectul înainte de utilizare. Administrare subcutanată.

6.	ATENŢIONARE SPECIALĂ PRIVIND FAPTUL CĂ MEDICAMENTUL NU TREBUIE PĂSTRAT LA VEDEREA ŞI ÎNDEMÂNA COPIILOR


A nu se lăsa la vederea şi îndemâna copiilor.

7.	ALTĂ(E) ATENŢIONARE(ĂRI) SPECIALĂ(E), DACĂ ESTE(SUNT) NECESARĂ(E)


A se utiliza numai soluţiile limpezi şi incolore.
Utilizaţi numai ace compatibile pentru utilizarea împreună cu acest stilou injector preumplut (pen).

8.	DATA DE EXPIRARE


EXP
Stilourile injectoare (pen-urile) în curs de utilizare
A se păstra timp de maximum 4 săptămâni la temperaturi sub 25°C.


9.	CONDIŢII SPECIALE DE PĂSTRARE


Stilourile injectoare (pen-urile) neutilizate 
A se păstra la frigider.
A nu se congela. A se ţine stiloul injector (pen-ul) preumplut în cutie pentru a fi protejat de lumină.

Stilourile injectoare (pen-urile) în curs de utilizare
A nu se păstra la frigider. După utilizare puneți capacul stiloului injector (pen-ului) la loc pentru a-l proteja de lumină.

10.	PRECAUŢII SPECIALE PRIVIND ELIMINAREA MEDICAMENTELOR NEUTILIZATE SAU A MATERIALELOR REZIDUALE PROVENITE DIN ASTFEL DE MEDICAMENTE, DACĂ ESTE CAZUL


11.	NUMELE ŞI ADRESA DEŢINĂTORULUI AUTORIZAŢIEI DE PUNERE PE PIAŢĂ


Biosimilar Collaborations Ireland Limited 
Unit 35/36 Grange Parade,
Baldoyle Industrial Estate, 
Dublin 13 DUBLIN
Irlanda D13 R20R

12.	NUMĂRUL(ELE) AUTORIZAŢIEI DE PUNERE PE PIAŢĂ


EU/1/18/1270/001 
EU/1/18/1270/002 
EU/1/18/1270/003 
EU/1/18/1270/004

13.	SERIA DE FABRICAŢIE


Lot

14.	CLASIFICARE GENERALĂ PRIVIND MODUL DE ELIBERARE





A se elibera ȋn cutia sigilată.15.	INSTRUCŢIUNI DE UTILIZARE


16.	INFORMAŢII ÎN BRAILLE


Semglee


17.	IDENTIFICATOR UNIC – COD DE BARE BIDIMENSIONAL


Cod de bare bidimensional care conţine identificatorul unic.

18.	IDENTIFICATOR UNIC - DATE LIZIBILE PENTRU PERSOANE


PC 
SN 
NN

INFORMAȚII CARE TREBUIE SĂ APARĂ PE AMBALAJUL SECUNDAR

CUTIE EXTERIOARĂ A AMBALAJULUI MULTIPLU (cu chenar albastru) – 10 (2x5 stilouri injectoare (pen-uri)

1.	DENUMIREA COMERCIALĂ A MEDICAMENTULUI


Semglee 100 unităţi/ml soluţie injectabilă în stilou injector (pen) preumplut 
insulină glargin

2.	DECLARAREA SUBSTANŢEI (SUBSTANŢELOR) ACTIVE


1 ml conţine insulină glargin 100 unităţi (3,64 mg)

3.	LISTA EXCIPIENŢILOR


Excipienţi: clorură de zinc, metacrezol, glicerol, acid clorhidric şi hidroxid de sodiu (pentru ajustarea pH-ului), apă pentru preparate injectabile. Vezi prospectul pentru informații suplimentare.

4.	FORMA FARMACEUTICĂ ŞI CONŢINUTUL


Soluţie injectabilă

Ambalaj multiplu: 10 (2 cutii cu 5) stilouri injectoare (pen-uri) a câte 3 ml.

5.	MODUL ŞI CALEA (CĂILE) DE ADMINISTRARE


A se citi prospectul înainte de utilizare. Administrare subcutanată.

6.	ATENŢIONARE SPECIALĂ PRIVIND FAPTUL CĂ MEDICAMENTUL NU TREBUIE
PĂSTRAT LA VEDEREA ŞI ÎNDEMÂNA COPIILOR


A nu se lăsa la vederea şi îndemâna copiilor.

7.	ALTĂ(E) ATENŢIONARE(ĂRI) SPECIALĂ(E), DACĂ ESTE(SUNT) NECESARĂ(E)


A se utiliza numai soluţiile limpezi şi incolore.
Utilizaţi numai ace compatibile pentru utilizarea împreună cu acest stilou injector preumplut (pen).

8.	DATA DE EXPIRARE


EXP
Stilourile injectoare (pen-urile) în curs de utilizare:
A se păstra timp de maximum 4 săptămâni la temperaturi sub 25°C.


9.	CONDIŢII SPECIALE DE PĂSTRARE


Stilourile injectoare (pen-urile) neutilizate 
A se păstra la frigider.
A nu se congela. A se ţine stiloul injector (pen-ul) preumplut în cutie pentru a fi protejat de lumină.

Stilourile injectoare (pen-urile) în curs de utilizare:
A nu se păstra la frigider. După utilizare puneți capacul stiloului injector (pen-ului) la loc pentru a-l proteja de lumină.

10.	PRECAUŢII SPECIALE PRIVIND ELIMINAREA MEDICAMENTELOR NEUTILIZATE SAU A MATERIALELOR REZIDUALE PROVENITE DIN ASTFEL DE MEDICAMENTE, DACĂ ESTE CAZUL


11.	NUMELE ŞI ADRESA DEŢINĂTORULUI AUTORIZAŢIEI DE PUNERE PE PIAŢĂ


Biosimilar Collaborations Ireland Limited 
Unit 35/36 Grange Parade,
Baldoyle Industrial Estate, 
Dublin 13 DUBLIN
Irlanda D13 R20R

12.	NUMĂRUL(ELE) AUTORIZAŢIEI DE PUNERE PE PIAŢĂ


EU/1/18/1270/005

13.	SERIA DE FABRICAŢIE


Lot
14.	CLASIFICARE GENERALĂ PRIVIND MODUL DE ELIBERARE



15.	INSTRUCŢIUNI DE UTILIZARE


A se elibera ȋn cutia sigilată.
16.	INFORMAŢII ÎN BRAILLE

Semglee

17.	IDENTIFICATOR UNIC – COD DE BARE BIDIMENSIONAL


Cod de bare bidimensional care conţine identificatorul unic.


18.	IDENTIFICATOR UNIC - DATE LIZIBILE PENTRU PERSOANE


PC 
SN 
NN

INFORMAȚII CARE TREBUIE SĂ APARĂ PE AMBALAJUL SECUNDAR

CUTIE DIN INTERIORUL AMBALAJULUI MULTIPLU (fără chenar albastru) – 5 stilouri injectoare (pen-uri)

1.	DENUMIREA COMERCIALĂ A MEDICAMENTULUI


Semglee 100 unităţi/ml soluţie injectabilă în stilou injector (pen) preumplut 
insulină glargin

2.	DECLARAREA SUBSTANŢEI (SUBSTANŢELOR) ACTIVE


1 ml conţine insulină glargin 100 unităţi (3,64 mg)

3.	LISTA EXCIPIENŢILOR


Excipienţi: clorură de zinc, metacrezol, glicerol, acid clorhidric şi hidroxid de sodiu (pentru ajustarea pH-ului), apă pentru preparate injectabile. Vezi prospectul pentru informații suplimentare.
4.	FORMA FARMACEUTICĂ ŞI CONŢINUTUL



Soluţie injectabilă

5 stilouri injectoare (pen-uri) a câte 3 ml. Componentă a unui ambalaj multiplu, nu se poate comercializa separat.

5.	MODUL ŞI CALEA (CĂILE) DE ADMINISTRARE


A se citi prospectul înainte de utilizare. Administrare subcutanată.

6.	ATENŢIONARE SPECIALĂ PRIVIND FAPTUL CĂ MEDICAMENTUL NU TREBUIE PĂSTRAT LA VEDEREA ŞI ÎNDEMÂNA COPIILOR


A nu se lăsa la vederea şi îndemâna copiilor.

7.	ALTĂ(E) ATENŢIONARE(ĂRI) SPECIALĂ(E), DACĂ ESTE(SUNT) NECESARĂ(E)


A se utiliza numai soluţiile limpezi şi incolore.
Utilizaţi numai ace compatibile pentru utilizarea împreună cu acest stilou injector preumplut (pen).

8.	DATA DE EXPIRARE


EXP

Stilourile injectoare (pen-urile) în curs de utilizare
A se păstra timp de maximum 4 săptămâni la temperaturi sub 25°C.


9.	CONDIŢII SPECIALE DE PĂSTRARE


Stilourile injectoare (pen-urile) neutilizate 
A se păstra la frigider.
A nu se congela. A se ţine stiloul injector (pen-ul) preumplut în cutie pentru a fi protejat de lumină.

Stilourile injectoare (pen-urile) în curs de utilizare
A nu se păstra la frigider. După utilizare puneți capacul stiloului injector (pen-ului) la loc pentru a-l proteja de lumină.

10.	PRECAUŢII SPECIALE PRIVIND ELIMINAREA MEDICAMENTELOR NEUTILIZATE SAU A MATERIALELOR REZIDUALE PROVENITE DIN ASTFEL DE MEDICAMENTE, DACĂ ESTE CAZUL


11.	NUMELE ŞI ADRESA DEŢINĂTORULUI AUTORIZAŢIEI DE PUNERE PE PIAŢĂ


Biosimilar Collaborations Ireland Limited 
Unit 35/36 Grange Parade,
Baldoyle Industrial Estate, 
Dublin 13 DUBLIN
Irlanda D13 R20R

12.	NUMĂRUL(ELE) AUTORIZAŢIEI DE PUNERE PE PIAŢĂ


EU/1/18/1270/005

13.	SERIA DE FABRICAŢIE


Lot

14.	CLASIFICARE GENERALĂ PRIVIND MODUL DE ELIBERARE


15.	INSTRUCŢIUNI DE UTILIZARE


A se elibera ȋn cutia sigilată.

16.	INFORMAŢII ÎN BRAILLE


Semglee


17.	IDENTIFICATOR UNIC – COD DE BARE BIDIMENSIONAL


18.	IDENTIFICATOR UNIC - DATE LIZIBILE PENTRU PERSOANE




MINIMUM DE INFORMAȚII CARE TREBUIE SĂ APARĂ PE AMBALAJELE PRIMARE
MICI

ETICHETĂ

1.	DENUMIREA COMERCIALĂ A MEDICAMENTULUI ȘI CALEA(CĂILE) DE
ADMINISTRARE


Semglee 100 unităţi/ml soluţie injectabilă în stilou injector (pen) preumplut 
insulină glargin
Administrare subcutanată
2.	MOD DE ADMINISTRARE



3.	DATA DE EXPIRARE


EXP

4.	SERIA DE FABRICAŢIE


Lot

5.	CONȚINUTUL PE MASĂ, VOLUM SAU UNITATEA DE DOZĂ


3 ml

6.	ALTE INFORMAŢII




B. [bookmark: B._PROSPECTUL]PROSPECTUL

Prospect: Informaţii pentru utilizator

Semglee 100 unităţi/ml soluţie injectabilă în stilou injector (pen) preumplut
insulină glargin

Citiţi cu atenţie şi în întregime acest prospect înainte de a începe să utilizaţi acest medicament deoarece conţine informaţii importante pentru dumneavoastră.
· Păstraţi acest prospect. S-ar putea să fie necesar să-l recitiţi.
· Dacă aveţi orice întrebări suplimentare, adresaţi-vă medicului dumneavoastră, farmacistului sau asistentei medicale.
· Acest medicament a fost prescris numai pentru dumneavoastră. Nu trebuie să-l daţi altor persoane. Le poate face rău, chiar dacă au aceleaşi semne de boală ca dumneavoastră.
· Dacă manifestaţi orice reacţii adverse, adresaţi-vă medicului dumneavoastră sau farmacistului.
Acestea includ orice posibile reacţii adverse nemenţionate în acest prospect. Vezi pct. 4.

Ce găsiţi în acest prospect:

1. Ce este Semglee şi pentru ce se utilizează
2. Ce trebuie să ştiţi înainte să utilizaţi Semglee
3. Cum să utilizaţi Semglee
4. Reacţii adverse posibile
5. Cum se păstrează Semglee
6. Conţinutul ambalajului şi alte informaţii


1. Ce este Semglee şi pentru ce se utilizează

Semglee conţine insulină glargin. Aceasta este o insulină modificată, foarte asemănătoare cu insulina umană.

Semglee este utilizat pentru a trata diabetul zaharat la adulţi, adolescenţi şi copii cu vârsta de 2 ani şi peste.

Diabetul zaharat este o boală în care organismul dumneavoastră nu produce suficientă insulină pentru menţinerea valorii normale a glicemiei. Insulina glargin are o acţiune de scădere a valorii glicemiei constantă și prelungită.


2. Ce trebuie să ştiţi înainte să utilizaţi Semglee 

Nu utilizaţi Semglee
· dacă sunteţi alergic la insulina glargin sau la oricare dintre celelalte componente ale acestui medicament (enumerate la pct. 6).

Atenţionări si precauţii

Semglee în stilou injector (pen) preumplut este indicat doar pentru injecții administrate imediat sub piele (vezi și pct. 3). Discutați cu medicul dumneavoastră dacă trebuie să vă injectați insulina prin altă metodă.

Înainte să utilizaţi Semglee, adresaţi-vă medicului dumneavoastră, farmacistului sau asistentei medicale.

Respectaţi cu stricteţe instrucţiunile privind doza, monitorizarea (analize de sânge şi urină), dieta, activitatea fizică (munca fizică și exerciţiile fizice) şi tehnica de injectare, aşa cum aţi discutat cu medicul dumneavoastră.

Modificări ale pielii la locul injectării:
Locurile de injectare trebuie alternate, pentru a preveni modificări ale pielii, cum ar fi apariția de noduli sub piele. Este posibil ca insulina să nu dea rezultate foarte bune dacă este injectată într-o zonă cu noduli (vezi „Cum să utilizați Semglee”). Dacă în prezent vă faceți injecția într-o zonă cu noduli, adresați-vă medicului, înainte de a începe să vă injectați într-o zonă diferită. Medicul dumneavoastră vă poate spune să vă luați mai des glicemia și să vă ajustați doza de insulină sau de medicament antidiabetic.

Dacă valoarea glicemiei este prea mică (hipoglicemie), urmaţi instrucţiunile pentru hipoglicemie (vezi textul din chenarul de la sfârşitul acestui prospect).

Călătorii

Înainte de a pleca într-o călătorie, cereţi sfatul medicului dumneavoastră. Ar putea fi necesar să discutaţi despre
· disponibilitatea insulinei utilizate de dumneavoastră în ţara pe care o veţi vizita,
· cum se pot procura insulina, acele etc,
· păstrarea corectă a insulinei în timpul călătoriei,
· orarul meselor şi al administrării insulinei în timpul călătoriei,
· efectele posibile ale schimbărilor de fus orar,
· noi riscuri pentru sănătate, posibile în ţările pe care le veţi vizita,
· ce trebuie să faceţi în situaţii de urgenţă, când nu vă simţiţi bine sau când vă îmbolnăviţi.

Boli şi traumatisme

În următoarele situaţii, tratamentul diabetului dumneavoastră zaharat poate necesita atenţie suplimentară (de exemplu ajustarea dozei de insulină, teste de sânge şi urină):
· Dacă sunteţi bolnav sau aţi suferit un traumatism major, valoarea glicemiei dumneavoastră poate să crească (hiperglicemie).
· Dacă nu mâncaţi suficient, valoarea glicemiei dumneavoastră poate să scadă prea mult (hipoglicemie).

În majoritatea cazurilor, veţi avea nevoie de medic. Asiguraţi-vă că puteţi contacta medicul în timp util.

Dacă aveţi diabet zaharat de tip 1 (diabet zaharat insulino-dependent), nu întrerupeţi insulina şi continuaţi să vă asiguraţi un aport adecvat de glucide. Spuneţi întotdeauna persoanelor care se ocupă de dumneavoastră sau celor care vă tratează că aveţi nevoie de insulină.

Tratamentul cu insulină poate determina producerea de către organism a anticorpilor anti-insulină (substanţe care acţionează împotriva insulinei). Cu toate acestea, numai foarte rar apariţia acestora va necesita modificarea dozei dumneavoastră de insulină.

Unii pacienţi cu diabet zaharat de tip 2 de lungă durată și boală de inimă sau care au avut accident vascular cerebral, care au fost trataţi cu pioglitazonă (un medicament antidiabetic oral, utilizat pentru tratamentul diabetului zaharat de tip 2) împreună cu insulină au dezvoltat insuficienţă cardiacă.

Informaţi medicul dumneavoastră cât mai curând posibil dacă prezentaţi semne de insuficienţă cardiacă, cum sunt senzaţie neobișnuită de lipsă de aer sau creştere rapidă în greutate sau umflături localizate (edeme).

Copii

Nu există experienţă privind utilizarea Semglee la copii cu vârsta sub 2 ani.

Semglee împreună cu alte medicamente

Anumite medicamente determină modificări ale valorii glicemiei (scăderea sau creşterea acesteia sau ambele, în funcţie de situaţie). În fiecare caz, poate fi necesară ajustarea dozei de insulină, pentru a evita valori ale glicemiei, care fie sunt prea scăzute, fie sunt prea crescute. Aveţi grijă atunci când începeţi sau când încetaţi să utilizaţi un alt medicament.

Spuneţi medicului dumneavoastră sau farmacistului dacă luaţi, aţi luat recent sau s-ar putea să luaţi orice alte medicamente. Înainte de a începe să utilizaţi un medicament, întrebaţi-l pe medicul dumneavoastră dacă acest medicament poate influenţa glicemia şi, dacă este necesar, ce măsuri trebuie să luaţi.

Medicamentele care pot să scadă valoarea glicemiei (hipoglicemie) includ:
· toate celelalte medicamente folosite pentru a trata diabetul zaharat,
· inhibitori ai enzimei de conversie a angiotensinei (IECA, folosiţi pentru a trata anumite afecţiuni cardiace sau tensiunea arterială mare),
· disopiramidă (folosită pentru a trata anumite afecţiuni cardiace),
· fluoxetină (folosită pentru a trata depresia),
· fibraţi (folosiţi pentru scăderea valorilor mari ale grăsimilor din sânge),
· inhibitori ai monoaminooxidazei (IMAO, folosiţi pentru a trata depresia),
· pentoxifilină, propoxifen, salicilaţi (cum este acidul acetilsalicilic, folosit pentru ameliorarea durerii şi scăderea febrei),
· sulfonamide antibacteriene.

Medicamentele care pot să crească valoarea glicemiei (hiperglicemie) includ:
· glucocorticoizi (cum este „cortizonul”, folosit pentru a trata inflamaţia),
· danazol (medicament care acţionează asupra ovulaţiei),
· diazoxid (folosit pentru a trata tensiunea arterială mare),
· diuretice (folosite pentru a trata tensiunea arterială mare sau acumularea excesivă de lichide),
· glucagon (hormon pancreatic folosit pentru a trata hipoglicemia severă),
· izoniazidă (folosită pentru a trata tuberculoza),
· estrogeni si progestative (cum sunt cele din contraceptivele orale, folosite pentru evitarea sarcinii),
· derivaţi fenotiazinici (folosiţi pentru a trata afecţiuni psihice),
· somatropină (hormon de creștere),
· medicamente simpatomimetice (cum sunt adrenalină [epinefrină], salbutamol, terbutalină, folosite pentru a trata astmul bronșic),
· hormoni tiroidieni (folosiţi pentru a trata afecţiuni ale glandei tiroide),
· medicamente antipsihotice atipice (cum sunt clozapină, olanzapină),
· inhibitori de protează (folosiţi pentru a trata HIV).

Valoarea glicemiei poate fie să crească, fie să scadă dacă utilizaţi:
· blocante beta-adrenergice (folosite pentru a trata tensiunea arterială mare),
· clonidină (folosită pentru a trata tensiunea arterială mare),
· săruri de litiu (folosite pentru a trata afecţiuni psihice).

Pentamidina (folosită pentru a trata unele infecţii determinate de paraziţi) poate să determine hipoglicemie, care poate fi urmată uneori de hiperglicemie.

Blocantele beta-adrenergice, ca şi alte medicamente simpatolitice (cum sunt clonidină, guanetidină şi rezerpină), pot diminua sau suprima primele simptome de avertizare care vă ajută să recunoașteţi hipoglicemia.

Dacă nu sunteţi sigur că utilizaţi unul dintre aceste medicamente, adresați-vă medicului dumneavoastră sau farmacistului.

Semglee împreună cu alcool etilic

Valorile glicemiei dumneavoastră pot fie să crească, fie să scadă în cazul în care consumaţi băuturi alcoolice.

Sarcina si alăptarea

Adresaţi-vă medicului dumneavoastră sau farmacistului pentru recomandări înainte de a lua orice medicament.

Spuneți medicului dumneavoastră dacă intenționați să rămâneţi gravidă sau dacă sunteţi gravidă. Poate fi necesară modificarea dozei de insulină în timpul sarcinii şi după naștere. Controlul deosebit de atent al diabetului dumneavoastră zaharat şi prevenirea hipoglicemiei sunt importante pentru sănătatea copilului dumneavoastră.

Dacă alăptaţi, cereţi sfatul medicului dumneavoastră, deoarece poate fi necesară modificarea dozelor de insulină şi a dietei.

Conducerea vehiculelor si folosirea utilajelor

Capacitatea dumneavoastră de concentrare sau de reacţie poate fi diminuată dacă:
· aveţi hipoglicemie (valori mici ale glicemiei),
· aveţi hiperglicemie (valori mari ale glicemiei),
· aveţi tulburări de vedere.

Aveţi în vedere această posibilitate în orice situaţie care vă poate pune pe dumneavoastră sau pe cei din jur în pericol (de exemplu conducerea unui vehicul sau folosirea de utilaje). Trebuie să cereţi sfatul medicului dumneavoastră dacă puteţi conduce vehicule în situaţia în care:
· aveţi episoade frecvente de hipoglicemie,
· primele simptome de avertizare care vă ajută să recunoașteţi hipoglicemia sunt reduse sau absente.

Semglee conţine sodiu

Acest medicament conţine sodiu mai puţin de 1 mmol (23 mg) pentru o doză, adică practic „nu conţine sodiu”.


3. Cum să utilizaţi Semglee

Utilizaţi întotdeauna acest medicament exact aşa cum v-a spus medicul dumneavoastră. Discutaţi cu medicul dumneavoastră sau cu farmacistul dacă nu sunteţi sigur.

Cu toate că Semglee conţine aceeaşi substanţă activă ca şi insulina glargin 300 unităţi/ml, aceste medicamente nu sunt interschimbabile. Trecerea de la terapia cu o insulină la terapia cu altă insulină necesită prescripţie medicală, supraveghere medicală și monitorizarea glicemiei. Vă rugăm să vă adresaţi medicului dumneavoastră pentru informaţii suplimentare.

Doza

În funcţie de stilul dumneavoastră de viaţă, de rezultatele testelor pentru măsurarea glicemiei (glucoza serică) și de utilizarea anterioară de insulină, medicul dumneavoastră:
· va decide ce doză zilnică de Semglee vă este necesară şi la ce oră,
· vă va spune când să vă verificaţi valoarea glicemiei şi dacă sunt necesare şi teste urinare,
· vă va spune când este necesar să vă injectaţi o doză mai mare sau mai mică de Semglee.

Semglee este o insulină cu acţiune de lungă durată. Medicul dumneavoastră vă poate recomanda să o utilizaţi în asociere cu o insulină cu acţiune de scurtă durată sau cu comprimate folosite pentru a trata valorile mari ale glicemiei.

Valoarea glicemiei poate fi influenţată de mulţi factori. Trebuie să cunoaşteţi acești factori, astfel încât să puteţi să reacţionaţi corespunzător la modificările glicemiei şi să preveniţi scăderea sau creşterea excesivă a acesteia. Pentru mai multe informaţii, vezi textul din chenarul de la sfârşitul acestui prospect.

Utilizarea la copii şi adolescenţi

Semglee poate fi utilizat la adolescenţi şi copii cu vârsta de 2 ani şi peste. Utilizaţi acest medicament exact aşa cum v-a spus medicul dumneavoastră.

Frecvenţa de administrare

Aveţi nevoie zilnic de o injecţie cu Semglee, în acelaşi moment al zilei.
Stiloul injector (pen-ul) Semglee livrează insulină în trepte de 1 unitate, până la doza unică maximă de 80 de unităţi.

Mod de administrare

Semglee se injectează sub piele. NU injectaţi Semglee în venă, deoarece în cazul administrării pe această cale i se va schimba acţiunea și poate determina hipoglicemie.

Medicul dumneavoastră vă va arăta în care regiune a pielii trebuie să vă injectaţi Semglee. La fiecare injectare schimbaţi locul de administrare în cadrul regiunii cutanate respective.

Cum să manipulaţi stiloul injector (pen-ul) Semglee

Semglee în stilou injector (pen) preumplut este indicat doar pentru injecții administrate imediat sub piele. Discutați cu medicul dumneavoastră dacă trebuie să vă injectați insulina prin altă metodă.

Citiţi cu atenţie „Instrucţiunile de utilizare” incluse în acest prospect. Trebuie să utilizaţi stiloul injector (pen-ul) aşa cum este descris în aceste Instrucţiuni de utilizare.

Înainte de fiecare utilizare trebuie ataşat un ac nou. Utilizaţi numai ace compatibile cu stiloul injector (pen-ul) Semglee (vezi „Instrucţiuni de utilizare”).
Înainte de fiecare injectare trebuie efectuat un test de siguranţă.

Examinaţi cartuşul înainte de a utiliza stiloul injector (pen-ul). Nu utilizaţi Semglee dacă observaţi particule în soluţie. Utilizaţi Semglee numai dacă soluţia este limpede şi incoloră. Nu-l agitaţi sau amestecaţi înainte de utilizare.

Pentru a preveni posibilitatea transmiterii unor boli, nu utilizaţi niciodată stiloul dumneavoastră injector (pen-ul) împreună cu o altă persoană. Acest stilou injector (pen) este numai pentru dumneavoastră.

Utilizaţi întotdeauna un stilou injector (pen) nou dacă observaţi înrăutăţirea neaşteptată a controlului glicemiei dumneavoastră. În cazul în care credeţi că aveţi o problemă cu stiloul injector (pen-ul) Semglee, adresaţi-vă medicului dumneavoastră, farmacistului sau asistentei medicale.

Stilourile injectoare (pen-urile) goale nu trebuie reumplute şi trebuie aruncate în mod adecvat.

Nu utilizaţi stiloul injector (pen-ul) Semglee dacă este defect sau nu funcţionează corect (din cauza unor defecţiuni mecanice); acesta trebuie aruncat și trebuie utilizat un nou stilou injector (pen) Semglee.

Înlocuirea din greşeală a unei insuline cu alta

Trebuie să verificaţi întotdeauna eticheta insulinei, înaintea fiecărei injecţii, pentru a evita înlocuirea din greşeală a Semglee cu alte insuline.

Dacă utilizaţi mai mult Semglee decât trebuie

Dacă v-aţi injectat prea mult Semglee, valoarea glicemiei dumneavoastră poate să scadă prea mult (hipoglicemie). Verificaţi-vă frecvent glicemia. În general, pentru a preveni hipoglicemia, trebuie să mâncaţi mai mult şi să vă controlaţi glicemia. Pentru informaţii privind tratamentul hipoglicemiei, vezi textul din chenarul de la sfârşitul acestui prospect.

Dacă uitaţi să utilizaţi Semglee

Dacă aţi omis o doză de Semglee sau nu v-aţi injectat suficientă insulină, valoarea glicemiei dumneavoastră poate deveni prea mare (hiperglicemie). Verificaţi-vă frecvent glicemia. Pentru informaţii privind tratamentul hiperglicemiei, vezi textul din chenarul de la sfârşitul acestui prospect.

Nu utilizaţi o doză dublă pentru a compensa doza uitată.

Dacă încetaţi să utilizaţi Semglee

Aceasta poate duce la hiperglicemie severă (glicemie foarte mare) și cetoacidoză (acumulare de acid în sânge, deoarece organismul metabolizează grăsimi în loc de zahăr). Nu întrerupeţi tratamentul cu Semglee fără să discutaţi cu un medic, care vă va spune ce trebuie făcut.

Dacă aveţi orice întrebări suplimentare cu privire la acest medicament, adresaţi-vă medicului dumneavoastră, farmacistului sau asistentei medicale.


4. Reacţii adverse posibile

Ca toate medicamentele, acest medicament poate provoca reacţii adverse, cu toate că nu apar la toate persoanele.

Dacă observaţi semne că aveţi valori mici ale glicemiei (hipoglicemie), luaţi imediat măsuri pentru a creşte glicemia (vezi chenarul de la sfârşitul acestui prospect). Hipoglicemia (valori mici ale glicemiei) poate fi foarte gravă şi apare foarte frecvent în cazul tratamentului cu insulină (poate afecta mai mult de 1 din 10 persoane). Valori mici ale glicemiei înseamnă că nu aveţi o cantitate suficientă de glucoză în sânge. Dacă valoarea glicemiei dumneavoastră scade prea mult, puteţi să leşinaţi (să vă pierdeţi conştienţa). Hipoglicemia gravă poate determina leziuni ale creierului şi vă poate pune viaţa în pericol. Pentru informaţii suplimentare, vezi chenarul de la sfârşitul acestui prospect.

Reacţii alergice severe (rare, pot afecta până la 1 din 1000 de persoane) – semnele pot include reacţii pe piele extinse (erupţie pe piele și mâncărime pe tot corpul), umflare severă a pielii sau mucoaselor (angioedem), senzaţie de lipsă de aer, scădere a tensiunii arteriale cu bătăi rapide ale inimii şi transpiraţii. Reacţiile alergice severe la insuline vă pot pune viaţa în pericol. Adresaţi-vă imediat unui medic dacă observaţi semne ale unor reacţii alergice severe.

Modificări ale pielii la locul injectării:
Dacă injectați insulină prea des în același loc, ţesutul gras se poate fie subția (lipoatrofie; poate afecta până la 1 din 100 persoane) sau îngroșa (lipohipertrofie; poate afecta până la 1 din 10 persoane), în acel loc. De asemenea, pot apărea noduli sub piele, provocați de acumularea unei proteine numită amiloid (amiloidoză cutanată). Este posibil ca insulina să nu acţioneze corespunzător dacă este injectată într-o zonă cu noduli. Schimbaţi locul de administrare a injecției la fiecare administrare, pentru a ajuta la prevenirea acestor modificări ale pielii.

Reacţii adverse raportate frecvent (pot afecta până la 1 din 10 persoane)
· Reacţii alergice şi cutanate la locul injectării

Semnele pot include roşeaţă, durere neobişnuit de intensă la injectare, mâncărime, urticarie, umflare sau inflamaţie. Acestea se pot întinde în jurul locului de injectare. De obicei, majoritatea reacţiilor minore la insuline dispar în decurs de câteva zile până la câteva săptămâni.

Reacţii adverse raportate rar (pot afecta până la 1 din 1000 de persoane)
· Reacţii oculare

O modificare importantă (în bine sau în rău) a controlului glicemiei dumneavoastră poate determina tulburări de vedere temporare. Dacă aveţi retinopatie proliferativă (o afecţiune oculară asociată diabetului zaharat), episoadele de hipoglicemie severă pot determina pierderea temporară a vederii.
· Tulburări generale

În cazuri rare, tratamentul cu insulină poate determina şi acumularea temporară de apă în organism, cu umflare la nivelul gambelor şi gleznelor.

Reacţii adverse raportate foarte rar (pot afecta până la 1 din 10000 de persoane)
În cazuri foarte rare, pot apărea disgeuzie (tulburări ale gustului) şi mialgii (dureri musculare).

Utilizarea la copii şi adolescenţi
În general, reacţiile adverse la copii si adolescenţi cu vârsta de 18 ani sau mai puţin sunt similare cu cele observate la adulţi.

La copii şi adolescenţi cu vârsta de 18 ani sau mai puţin, au fost raportate relativ mai frecvent faţă de adulţi cazuri de reacţii la locul injectării (durere la locul injectării, reacţie la locul injectării) şi reacţii cutanate (erupţie pe piele, urticarie).

Nu există experienţă la copii cu vârsta sub 2 ani.

Raportarea reacţiilor adverse
Dacă manifestaţi orice reacţii adverse, adresaţi-vă medicului dumneavoastră sau farmacistului. Acestea includ orice posibile reacţii adverse nemenţionate în acest prospect. De asemenea, puteţi raporta reacţiile adverse direct prin intermediul sistemului naţional de raportare specificat în Anexa V. Raportând reacţiile adverse, puteţi contribui la furnizarea de informaţii suplimentare privind siguranţa acestui medicament.


5. Cum se păstrează Semglee

Nu lăsaţi acest medicament la vederea şi îndemâna copiilor.

Nu utilizaţi acest medicament după data de expirare înscrisă pe cutie şi pe eticheta stiloului injector (pen-ului) după „EXP”. Data de expirare se referă la ultima zi a lunii respective.

Stilourile injectoare (pen-urile) neutilizate
A se păstra la frigider (2°C-8°C). A nu se congela şi a nu se pune lângă pereţii congelatorului sau pachetul cu lichid de congelare din lada frigorifică.
A se ţine stiloul injector (pen-ul) preumplut în cutie pentru a fi protejat de lumină.

Stilourile injectoare (pen-urile) în curs de utilizare
Stilourile injectoare (pen-urile) preumplute, în curs de utilizare sau transportate ca rezervă, pot fi păstrate maxim 4 săptămâni, la temperaturi care nu depăşesc 25°C şi la distanţă de căldură sau lumină directă. A nu se utiliza după acest interval de timp. Stiloul injector (pen-ul) în curs de utilizare nu trebuie păstrat la frigider. Se recomandă notarea datei primei utilizări.

Capacul stiloului injector (pen-ului) trebuie pus la loc pe stilou după fiecare injecţie pentru a-l proteja de lumină.

Îndepărtaţi acul după injectare şi păstraţi stiloul injector (pen-ul) fără ac. De asemenea, asiguraţi-vă că îndepărtaţi acul înainte de a arunca stiloul injector (pen-ul). Acele nu trebuie reutilizate.

Nu aruncaţi niciun medicament pe calea apei sau a reziduurilor menajere. Întrebaţi farmacistul cum să aruncaţi medicamentele pe care nu le mai folosiţi. Aceste măsuri vor ajuta la protejarea mediului.


6. Conţinutul ambalajului şi alte informaţii 

Ce conţine Semglee
· Substanţa activă este insulină glargin. Fiecare ml de soluţie conţine insulină glargin 100 unităţi (echivalent cu 3,64 mg).
· Celelalte componente sunt: clorură de zinc, metacrezol, glicerol, hidroxid de sodiu (pentru ajustarea pH-ului) (vezi pct. 2, „Semglee conţine sodiu”), acid clorhidric (pentru ajustarea pH-ului) şi apă pentru preparate injectabile.

Cum arată Semglee şi conţinutul ambalajului

Semglee 100 unităţi/ml soluţie injectabilă în stilou injector (pen) preumplut este o soluţie limpede şi incoloră.

Fiecare stilou injector (pen) conţine 3 ml soluţie injectabilă (echivalent cu 300 unităţi). Semglee este disponibil în ambalaje de 1, 3, 5, 10 stilouri injectoare (pen-uri) și într-un ambalaj multiplu care conține 2 cutii, fiecare conținând 5 stilouri injectoare (pen-uri).
Este posibil ca nu toate mărimile de ambalaj să fie comercializate.
Deţinătorul autorizaţiei de punere pe piaţă

Biosimilar Collaborations Ireland Limited 
Unit 35/36 Grange Parade,
Baldoyle Industrial Estate, 
Dublin 13 DUBLIN
Irlanda D13 R20R

Fabricantul

Biosimilar Collaborations Ireland Limited
Block B, The Crescent Building, 
Santry Demesne Dublin
D09 C6X8
Irlanda

Pentru orice informaţii referitoare la acest medicament, vă rugăm să contactaţi reprezentanţa locală a deţinătorului autorizaţiei de punere pe piaţă:

	België/Belgique/Belgien
Biocon Biologics BelgiumBV 
Tél/Tel: 0080008250910
	Lietuva
Biosimilar Collaborations Ireland Limited 
Tel: 0080008250910


	България
Biosimilar Collaborations Ireland Limited
Тел: 0080008250910
	Luxembourg/Luxemburg  
Biosimilar Collaborations Ireland Limited 
Tél/Tel: 0080008250910


	Česká republika
Biocon Biologics GermanyGmbH
Tel: 0080008250910
	Magyarország
Biosimilar Collaborations Ireland Limited
Tel.: 0080008250910


	Danmark
Biocon Biologics FinlandOY
Tlf: 0080008250910
	Malta
Biosimilar Collaborations Ireland Limited
Tel.: 0080008250910


	Deutschland
Biocon Biologics Germany GmbH
Tel: 0080008250910
	Nederland
Biosimilar Collaborations Ireland Limited 
Tel: 0080008250910

	Eesti
Biosimilar Collaborations Ireland Limited
Tel: 0080008250910

	Norge
Biocon Biologics FinlandOY
Tlf: +47 800 62 671

	Ελλάδα
Biocon Biologics Greece ΜΟΝΟΠΡΟΣΩΠΗ Ι.Κ.Ε
Τηλ.: 0080008250910
	Österreich
Biocon Biologics GermanyGmbH
Tel: 0080008250910

	España
Biocon Biologics SpainS.L.
Tel: 0080008250910
	Polska
Biosimilar Collaborations Ireland Limited
Tel: 0080008250910


	France
Biocon Biologics FranceS.A.S
Tel: 0080008250910
	Portugal
Biocon Biologics SpainS.L.
Tel: 0080008250910


	Hrvatska
Biocon Biologics GermanyGmbH
Tel: 0080008250910
	România
Biosimilar Collaborations Ireland Limited 
Tel: 0080008250910


	Ireland
Biosimilar Collaborations Ireland Limited
Tel: 1800777 794
	Slovenija
Biosimilar Collaborations Ireland Limited
Tel: 0080008250910


	Ísland
Biocon Biologics FinlandOY 
Sími: +345 800 4316
	Slovenská republika
Biocon Biologics Germany GmbH 
Tel: 0080008250910


	Italia
Biocon Biologics SpainS.L.
Tel: 0080008250910

	Suomi/Finland
Biocon Biologics Finland OY
Puh/Tel: 99980008250910

	Κύπρος
Biosimilar Collaborations Ireland Limited
Τηλ: 0080008250910

	Sverige
Biocon Biologics Finland OY 
Tel: 0080008250910

	Latvija
Biosimilar Collaborations Ireland Limited 
Tel: 0080008250910
	 



Acest prospect a fost revizuit în {luna AAAA}. 

Alte surse de informaţii

Informaţii detaliate despre acest medicament sunt disponibile pe site-ul web al Agenţiei Europene pentru Medicamente: http://www.ema.europa.eu.

HIPERGLICEMIA ȘI HIPOGLICEMIA

Luaţi întotdeauna o cantitate de zahăr (cel puţin 20 g) cu dumneavoastră.
Țineţi asupra dumneavoastră o notă că sunteţi diabetic.

HIPERGLICEMIA (valori mari ale glicemiei)

Dacă glicemia dumneavoastră este prea mare (hiperglicemie), este posibil să nu vă fi injectat suficientă insulină.

De ce apare hiperglicemia?
Exemplele includ:
· nu v-aţi injectat sau v-aţi injectat prea puţină insulină sau aceasta a devenit mai puţin eficace, de exemplu din cauza păstrării necorespunzătoare,
· stiloul dumneavoastră injector (pen-ul) nu funcţionează corect,
· faceţi mai puţine exerciţii fizice decât de obicei, sunteţi stresat (stres emoţional, stare de agitaţie) sau aveţi un traumatism, o operaţie, o infecţie sau febră,
· utilizaţi sau aţi utilizat anumite alte medicamente (vezi pct. 2, „Semglee împreună cu alte medicamente”).

Simptome de avertizare a hiperglicemiei
Sete, creştere a nevoii de a urina, oboseală, pieleă uscată, înroşire a feţei, pierdere a poftei de mâncare, tensiune arterială mică, bătăi rapide ale inimii și prezenţă a glucozei și a corpilor cetonici în urină. Durerile de stomac, respiraţia rapidă si profundă, somnolenţa sau chiar pierderea conştienţei pot fi semnele unei stări grave (cetoacidoză), determinată de lipsa insulinei.

Ce trebuie să faceţi în caz de hiperglicemie?

Verificaţi-vă valoarea glicemiei şi prezenţa corpilor cetonici în urină imediat ce apar oricare dintre simptomele descrise mai sus. Hiperglicemia severă sau cetoacidoza trebuie tratate întotdeauna de către medic, în mod normal în spital.

HIPOGLICEMIA (valori mici ale glicemiei)

Dacă valoarea glicemiei dumneavoastră scade prea mult, vă puteţi pierde conştienţa. Hipoglicemia gravă poate determina un infarct miocardic sau leziuni ale creierului și vă poate pune viaţa în pericol. În mod normal, trebuie să vă daţi seama când glicemia dumneavoastră scade prea mult, astfel încât să puteţi lua măsurile corespunzătoare.

De ce apare hipoglicemia?
Exemplele includ:
· vă injectaţi prea multă insulină,
· omiteţi sau amânaţi să mâncaţi,
· nu mâncaţi suficient sau consumaţi alimente care conţin mai puţine glucide decât normal (zahărul şi substanţele similare zahărului se numesc glucide; cu toate acestea, îndulcitorii artificiali NU sunt glucide),
· pierdeţi glucide prin vărsături sau diaree,
· beţi alcool etilic, mai ales dacă nu mâncaţi suficient,
· faceţi mai multe exerciţii fizice decât de obicei sau un alt gen de activitate fizică,
· sunteţi în convalescenţă după un traumatism, o intervenţie chirurgicală sau un alt stres,
· sunteţi în convalescenţă după o boală sau după febră,
· utilizaţi sau aţi oprit utilizarea anumitor alte medicamente (vezi pct. 2, „Semglee împreună cu alte medicamente”).
De asemenea, hipoglicemia poate să apară mai ales dacă
· tocmai aţi început tratamentul cu insulină sau aţi trecut la un alt madicament care conține insulină (când treceţi de la insulina bazală anterioară la Semglee, hipoglicemia, dacă apare, poate fi mai probabil să apară dimineaţa decât noaptea),
· valorile glicemiei dumneavoastră sunt aproape normale sau sunt instabile,
· schimbaţi regiunea pielii în care vă faceţi injecţia de insulină (de exemplu de la coapsă la braţ),
· aveți boli severe de rinichi sau de ficat sau alte afecţiuni, cum este hipotiroidia.

Simptome de avertizare a hipoglicemiei

· La nivelul organismului dumneavoastră
Exemple de simptome care vă avertizează că valoarea glicemiei scade prea mult sau prea repede: transpiraţii, piele umedă, anxietate, bătăi rapide ale inimii, tensiune arterială mare, palpitaţii şi bătăi neregulate ale inimii. Aceste simptome apar frecvent înaintea celor determinate de valorile scăzute ale glucozei la nivelul creierului.

· La nivelul creierului dumneavoastră
Exemple de simptome care indică o valoare scăzută a glucozei la nivelul creierului: dureri de cap, foame intensă, greaţă, vărsături, oboseală, somnolenţă, tulburări de somn, nelinişte, comportament agresiv, tulburări de concentrare, tulburări ale capacităţii de reacţie, depresie, confuzie, tulburări de vorbire (uneori pierderea totală a vorbirii), tulburări de vedere, tremurături, paralizie, senzaţie de furnicături (parestezii), senzaţii de amorţeală si furnicături la nivelul gurii, ameţeli, pierdere a autocontrolului, incapacitate de a-şi purta de grijă, convulsii si pierdere a conştienţei.

Primele simptome care vă avertizează că se instalează hipoglicemia (simptome de avertizare a hipoglicemiei) pot fi modificate, mai reduse sau pot lipsi, dacă:
· sunteţi vârstnic, aveţi diabet zaharat de mult timp sau dacă aveți un anumit tip de boală a sistemului nervos (neuropatie vegetativă diabetică),
· aţi avut recent hipoglicemie (de exemplu cu o zi înainte) sau dacă aceasta se dezvoltă lent,
· aveţi valori aproape normale ale glicemiei sau, cel puţin, mult îmbunătăţite,
· aţi trecut recent de la o insulină de tip animal la o insulină de tip uman, cum este Semglee,
· utilizaţi sau aţi utilizat anumite alte medicamente (vezi pct. 2, „Semglee împreună cu alte medicamente”).

În astfel de cazuri, puteţi să dezvoltaţi hipoglicemie severă (și chiar să leşinaţi), înainte să vă daţi seama de situaţie. Fiţi familiarizat cu simptomele de avertizare a hipoglicemiei. Dacă este necesar, testarea mai frecventă a glicemiei vă poate ajuta să identificaţi episoadele uşoare de hipoglicemie, care altfel pot trece neobservate. Dacă nu sunteţi sigur că recunoaşteţi simptomele de avertizare a hipoglicemiei, evitaţi situaţiile în care aceasta vă poate pune pe dumneavoastră sau pe cei din jur în pericol (de exemplu conducerea vehiculelor).

Ce trebuie să faceţi în caz de hipoglicemie?

1. Nu vă injectaţi insulină. Mâncaţi imediat 10 până la 20 g de zahăr, de exemplu glucoză, zahăr cubic sau beţi o băutură îndulcită cu zahăr. Atenţie: îndulcitorii artificiali și alimentele îndulcite cu aceștia (de exemplu băuturile dietetice) nu vă ajută în caz de hipoglicemie.
2. Apoi mâncaţi ceva care are efect durabil de creștere a glicemiei (cum sunt pâinea sau pastele făinoase). Medicul dumneavoastră sau asistenta trebuie să vă fi vorbit despre acest lucru. Revenirea din hipoglicemie poate fi întârziată, deoarece Semglee are acţiune prelungită.
3. Dacă hipoglicemia se reinstalează, mâncaţi alte 10 până la 20 g de zahăr.
4. Anunţaţi imediat medicul dacă nu puteţi controla hipoglicemia sau dacă aceasta reapare. Spuneţi rudelor, prietenilor şi colegilor dumneavoastră apropiaţi următoarele:
Dacă nu puteţi să înghiţiţi sau dacă sunteţi inconştient, veţi avea nevoie de o injecţie cu glucoză sau glucagon (un medicament care crește glicemia). Aceste injecţii sunt justificate chiar dacă nu este sigur că aveţi hipoglicemie.

Se recomandă să vă testaţi glicemia imediat după ce aţi luat glucoză, pentru a verifica dacă aveţi într-adevăr hipoglicemie.

Semglee 100 unităţi/ml soluţie injectabilă în stilou injector (pen) preumplut. 

INSTRUCȚIUNI DE UTILIZARE

Citiţi cu atenţie aceste instrucţiuni de utilizare şi prospectul înainte de a utiliza stiloul injector (pen-ul) preumplut Semglee şi de fiecare dată când obţineţi un alt stilou injector (pen). Pot exista informaţii noi. Aceste informaţii nu înlocuiesc recomandările medicului, asistentei medicale sau farmacistului cu privire la starea dumneavoastră de sănătate sau tratamentul dumneavoastră. Dacă nu reuşiţi să citiţi sau să urmaţi toate instrucţiunile pe cont propriu, cereţi ajutorul unei persoane instruite să utilizeze acest stilou injectabil (pen). Acest stilou injectabil (pen) nu este recomandat pentru utilizare de către persoane nevăzătoare sau cu deficienţe de vedere fără ajutorul unei persoane instruite să utilizeze stiloul injector (pen-ul).

Dacă nu urmaţi aceste instrucţiuni de fiecare dată când utilizaţi stiloul injector (pen-ul), vă puteţi administra prea multă sau prea puţină insulină. Acest lucru poate afecta valoarea glicemiei.

Semglee este un stilou injector (pen) preumplut pentru o singură utilizare care conţine 300 de unităţi de insulină glargin în 3 ml de soluţie (100 unităţi/ml). Puteţi administra 1 – 80 de unităţi într-o singură injecţie.

Nu vă folosiţi stiloul injector (pen-ul) preumplut Semglee în comun cu alte persoane, chiar dacă acul a fost schimbat. Puteţi transmite altor persoane o infecţie gravă sau puteţi să contactați o infecţie gravă de la aceste persoane.

Ansamblul stiloului injector (pen-ului):

[image: ]

Ace care trebuie obţinute separat:
Dimensiuni de ace compatibile cu acest stilou injector (pen):

· 31G, 5 mm
· 32G, 4-6 mm
· 34G, 4 mm

[image: ]

Consumabile necesare:
Asiguraţi-vă că aveţi următoarele articole înainte de a vă injecta doza:
· Stilou injector (pen) Semglee
· Un ac hipodermic steril de unică folosinţă, compatibil cu acest stilou injector (pen)
· 2 tampoane cu alcool
· Container pentru deşeuri ascuţite

Păstrare
Înainte de prima utilizare a stiloului injector (pen-ului), păstraţi cutiile care conţin stiloul injector (pen-ul) în frigider (2°C-8°C).

Nu congelaţi stiloul injector (pen-ul).

După ce scoateţi un stilou din frigider, aşezaţi-l pe o suprafaţă plană și aşteptaţi ca acesta să ajungă la temperatura camerei, între 15°C și 25°C, înainte să-l utilizaţi.

După prima utilizare a stiloului injector (pen-ului), păstraţi-l la temperatura camerei, până la 25°C. Nu puneţi stiloul injector (pen-ul) înapoi în frigider după ce îl utilizaţi.

Păstraţi întotdeauna stiloul injector (pen-ul) cu capacul atașat, pentru a preveni contaminarea.
Stiloul injector (pen-ul) pe care îl utilizaţi trebuie aruncat după 4 săptămâni de la prima utilizare, chiar dacă mai are insulină rămasă în el. Se recomandă notarea datei primei utilizări. Citiţi Pasul 8 pentru instrucţiuni privind eliminarea.

Nu lăsaţi acul ataşat la stiloul injector (pen) în timpul păstrării şi nu reutilizaţi acele. Nu lăsaţi stiloul injector (pen-ul) şi acele la vederea şi îndemâna copiilor.

Utilizaţi întotdeauna un ac steril nou pentru fiecare injecţie, deoarece acest lucru ajută la oprirea acelor blocate şi previne infecţiile.

De fiecare dată când utilizaţi stiloul injector (pen-ul)
· Spălaţi-vă mâinile cu apă şi săpun înainte de a utiliza stiloul injector (pen-ul).
· Verificaţi eticheta stiloului injector (pen-ului) pentru a vă asigura că utilizaţi tipul corect de insulină. Stiloul injector (pen-ul) are o etichetă inscripționată cu violet și alb și un buton de injectare violet.
· Verificaţi data de expirare de pe eticheta stiloului injector (pen-ului). Nu utilizaţi stiloul injector (pen-ul) după data de expirare.
· Verificaţi că medicamentul din cartuşul stiloului injector (pen-ului) are aspect limpede şi incolor. Nu utilizaţi stiloul injector (pen-ul) dacă medicamentul din cartuş are aspect tulbure şi colorat sau dacă vedeţi particule.
· Utilizaţi întotdeauna un ac steril de unică folosinţă pentru fiecare injecţie.
· Utilizaţi un loc de injectare pe care vi l-a indicat furnizorul dumneavoastră de asistenţă medicală.
Pasul 1. Pregătiţi-vă stiloul injector (pen-ul)

A - Inspectaţi stiloul injector (pen-ul): verificaţi eticheta inscripționată cu violet și alb de pe stiloul injector (pen-ul) pentru a vă asigura de următoarele:

· Este tipul corect de insulină.
· Nu a fost depăşită data de expirare.

B - Țineţi cu o mână corpul stiloului injector (pen-ului). Cu cealaltă mână, trageţi capacul stiloului injector (pen-ului). Puneţi deoparte capacul stiloului injector (pen-ului) pentru a fi folosit mai târziu.
[image: ][image: ]

C - Verificaţi insulina prin suportul cartuşului pentru a vă asigura că:
· Insulina are aspect limpede şi incolor.
· Nu există fisuri, crăpături sau scurgeri în jurul suportului cartuşului.

D - Ștergeţi garnitura de cauciuc (din partea din faţă a cartuşului) cu un tampon cu alcool nou.
[image: ]

Pasul 2. Ataşaţi un ac nou

A - Luaţi un nou ac steril de unică folosinţă și îndepărtaţi sigiliul de protecţie. Nu utilizaţi acul dacă sigiliul de protecţie este deteriorat sau lipseşte, deoarece este posibil ca acul să nu fie steril.
[image: ]

[image: ]B - Ținând corpul stiloului de injectare (pen-ului) orientat în sus, ataşaţi capacul exterior al acului direct pe suportul cartuşului, după cum este arătat. Încercarea de ataşare a capacului exterior al acului în poziţie înclinată poate cauza îndoirea sau deteriorarea acului.
[image: ]

[image: ]C - Rotiţi capacul exterior al acului în direcţia acelor de ceasornic (spre dreapta) până când simţiţi că este bine fixat pe stiloul injector (pen).

D - Scoateţi cu grijă capacul exterior al acului si puneţi-l deoparte. Nu-l aruncaţi. Veţi avea nevoie de capacul exterior al acului mai târziu.
[image: ]
· Păstraţi capacul exterior
[image: ]
E - Scoateţi cu grijă capacul interior al acului şi aruncaţi-l.
[image: ]
· Aruncaţi capacul interior
[image: ]

Pasul 3. Amorsaţi acul stiloului injector (pen-ului)

A - Amorsaţi întotdeauna un ac nou al stiloului injector (pen-ului) înainte de fiecare injecţie.

B - Rotiţi butonul de dozare de culoare albă la 2 unităţi de dozare. Veţi auzi un „clic” pentru fiecare unitate rotită.

Dacă aţi rotit în mod accidental după 2 unităţi, rotiţi butonul de dozare în direcţie opusă până la numărul corect de unităţi.
[image: ]

C - Țineţi cu o mână corpul stiloului injector (pen-ului) orientat în sus.

D - Loviţi ușor cartușul cu degetul pentru a ajuta deplasarea bulelor de aer mari în partea superioară a cartușului. Pot fi vizibile, totuși, bule mici. Acest lucru este normal.
[image: ]
* LOVIȚI UȘOR

[image: ]
E - Menținând stiloul injector (pen-ul) în poziţie verticală, apăsaţi pe butonul de injectare, până când acesta nu se mai deplasează și fereastra de dozare arată „0”.

F - Repetaţi pasii 3B – 3E de până la încă trei ori, până când vedeţi picături de insulină la vârful acului. Amorsarea este completă când puteţi vedea picături de insulină.

Dacă nu vedeţi insulină la vârful acului după 4 încercări de amorsare, este posibil ca acul să fie înfundat. Dacă se întâmplă acest lucru:
· Mergeţi la Pasul 7 pentru instrucţiuni privind îndepărtarea în condiţii de siguranţă a acului.
· Reluaţi procesul de la Pasul 2A pentru a ataşa şi a introduce un ac nou.

Pasul 4. Selectaţi doza

A - Verificaţi că fereastra dozei indică „0”.

B - Rotiţi butonul de dozare de culoare albă până când indicatorul de doză de culoare galbenă este aliniat cu doza necesară.

Pe măsură ce rotiţi butonul de dozare de culoare albă pentru a vă stabili doza, aceasta se va mări şi veţi auzi un „clic” la fiecare unitate rotită.

Doza poate fi corectată prin rotirea butonului de dozare în oricare direcţie până când doza corectă este aliniată cu indicatorul de doză de culoare galbenă.
Exemplu de 48 unități selectate



[image: ]


Stiloul injector (pen-ul) nu vă va permite să selectaţi o doză mai mare decât numărul de unităţi rămase în stiloul injector (pen). Dacă doza este mai mare decât numărul de unităţi rămase în stiloul injector (pen), aveţi următoarele posibilităţi:
· Injectaţi cantitatea rămasă în stiloul injector (pen) și utilizaţi un stilou injector (pen) nou pentru a furniza restul dozei.
– sau –
· Luaţi un stilou injector (pen) nou și injectaţi doza completă.

Nu forţaţi rotirea butonului de dozare dincolo de 80 de unităţi.
Nu apăsaţi pe butonul de injectare de culoare violetă în timp ce rotiţi butonul de dozare.

Pasul 5. Selectaţi si curăţaţi locul de injectare

A - Selectaţi locul de injectare aşa cum v-a fost explicat de către furnizorul dumneavoastră de asistenţă medicală, curăţaţi-l cu un tampon nou cu alcool și lăsaţi pielea să se usuce înainte de a injecta doza.
Locurile de injectare includ braţele, coapsele, fesele și abdomenul. Trebuie să schimbaţi locul de injectare pentru fiecare injecţie.

[image: ]

Pasul 6. Injectaţi-vă doza

A - Dacă așa aţi fost instruit de furnizorul dumneavoastră de asistenţă medicală, puteţi prinde pielea curată între degete.
[image: ]

B - Împingeţi acul direct în piele așa cum v-a arătat furnizorul dumneavoastră de asistenţă medicală.
Nu injectaţi cu acul înclinat.

C - Apăsaţi complet butonul de injectare de culoare violetă. Butonul de dozare de culoare albă se va roti și veţi auzi „clicuri” pe măsură ce apăsaţi în jos.
[image: ]
* Apăsaţi pentru a administra insulina
[image: ]
D - Țineţi butonul de injectare de culoare violetă apăsat în jos timp de 10 secunde după ce fereastra dozei indică „0”, pentru a vă asigura că a fost injectată toată insulina. Dacă nu ţineţi butonul de injectare apăsat timp de 10 secunde după ce este afişat „0”, este posibil să utilizați o doză greşită de medicament.
[image: ]
* Țineţi apăsat timp de 10 secunde
[image: ]
Nu apăsaţi butonul de injectare pe zonele laterale şi nu blocaţi butonul de dozare de culoare albă cu degetele, deoarece acest lucru vă va împiedica să injectaţi medicamentul.

Pasul 7. După ce vă faceţi injecţia

A - Scoateţi capacul exterior al acului pe care l-aţi păstrat la pasul 2D, ţineţi-l de partea cea mai largă și acoperiţi cu atenţie acul, fără să-l atingeţi.
[image: ]

B - Strângeţi partea largă a capacului exterior al acului și deşurubaţi acul în sens invers acelor de ceasornic (spre stânga). Continuaţi să răsuciţi acul până când iese din stiloul injector (pen). Este posibil ca eliberarea acului să necesite mai multe răsuciri.
[image: ]

[image: ]C - Puneţi acul într-un container pentru deşeuri ascuţite (vezi Pasul 8 pentru instrucţiuni privind eliminarea).

[image: ]



[image: ]D - Puneţi la loc capacul stiloului injector (pen-ului) peste cartuş.

E - Păstraţi stiloul injector (pen-ul) la temperatura camerei (sub 25°C). Nu păstraţi stiloul injector (pen-ul) cu un ac utilizat ataşat.

Pasul 8. Eliminarea

Puneţi acul utilizat într-un container pentru deşeuri ascuţite imediat după utilizare. Nu aruncaţi (eliminaţi) acele utilizate împreună cu deşeurile menajere.
Dacă nu aveţi un container pentru deşeuri ascuţite, puteţi utiliza un container de uz casnic care:
· este făcut din plastic rezistent;
· poate fi închis cu un capac etanș, rezistent la perforare, care să nu permită ieşirea obiectelor ascuţite;
· este în poziţie verticală şi stabilă în timpul utilizării;
· este rezistent la scurgere;
· este etichetat în mod corespunzător pentru a avertiza asupra deşeurilor periculoase din interiorul containerului.

Stiloul injector (pen-ul) utilizat poate fi aruncat împreună cu deşeurile menajere, după ce aţi scos acul.

Îngrijirea stiloului injector (pen-ului)
· Aveţi întotdeauna cu dumneavoastră un stilou injector (pen) preumplut cu insulină suplimentar, aşa cum v-a recomandat furnizorul dumneavoastră de asistenţă medicală, pentru cazul pierderii sau deteriorării stiloului injector (pen-ului).
· Utilizaţi întotdeauna un ac steril de unică folosinţă pentru fiecare injecţie.
· Păstraţi stiloul injector (pen-ul) ferit de umiditate, praf, lumina directă a soarelui şi locuri unde temperatura poate deveni prea ridicată sau prea scăzută (citiţi secţiunea despre păstrare de la începutul acestor instrucţiuni).
· Puteţi curăţa exteriorul stiloului injector (pen-ului) prin ştergere cu o cârpă umedă.
· Evitaţi scăparea jos a stiloului injector (pen-ului), deoarece acest lucru poate cauza spargerea cartuşului sau deteriorarea stiloului injector (pen-ului).
· Nu vă folosiţi stiloul injector (pen-ul) în comun cu alte persoane, chiar dacă acul a fost schimbat. Puteţi transmite altor persoane o infecţie gravă sau puteţi să contactați o infecţie gravă de la aceste persoane.
· Nu înmuiaţi şi nu spălaţi stiloul injector (pen-ul). Nu utilizaţi alcool, apă oxigenată, înălbitor sau alte lichide pentru a curăţa stiloul injector (pen-ul). Nu aplicaţi lubrifianţi, de exemplu ulei. Acest lucru poate cauza deteriorarea stiloului injector (pen-ului).
· Nu încercaţi să reparaţi un stilou injector (pen) inutilizabil sau deteriorat. Scoateţi acul aşa cum este descris la Pasul 7 și aruncaţi stiloul injector (pen-ul) sau returnaţi-l farmacistului. Utilizaţi, în schimb, un stilou injector (pen) nou.

